Herod I: Raja Paranoid Bangsa Yahudi

Ketika Herod lahir di Judea, salah satu daripada kerajaan Purba Yahudi yang pernah berdiri di bumi Syam (Levant), kerajaan itu berada dibawah taklukan Empayar Rom ketika itu. Setiap raja atau pun gabenor yang dilantik untuk menttadbir Judea adalah atas perkenan Empayar Rom itu sendiri. Ketika Herod lahir, ayahnya ialah salah seorang pegawal kerajaan untuk raja boneka Rom bernama Hyrcanus.

Namun, pada tahun 40 SM, dicatatkan bahawa raja ini pun mangkat dan digantikan oleh Antigonus. Namun, Antigonus tidak seperti Hyracanus, Antigonus memilih untuk membebaskan Judea dari pengaruh Rom. Tentera-tentera sempadan Rom dihalau keluar dari Rom, bahkan Antigonus juga mahu menghapuskan mereka-mereka yang ada kaitan dengan Hyracanus dan yang berkonspirasi meletakkan Judea dibawah jajahan Rom. Ini membuatkan Herod melarikan diri dari Judea menuju ke pusat pemerintahan Hom, dan merayu pada Julius Caesar untuk menghantarkan bantuan.

Sebenarnya si Herod ini sudah tentu, dibenci oleh bangsanya kerana berkerjasama dengan penakluk dan penjajah seperti Rom. Manakala Rom pula memandang Herod adalah seorang yang lemah dan peminta sedekah yang sebenarnya tidak layak untuk mewakili Rom di Judea. Namun, memandangkan Rom juga terdesak memerlukan boneka baru untuk mentadbir wilayah taklukannya itu, dan tiada pilihan lain yang lebih tepat seperti Herod, maka Herod dilantik oleh senat Rom dan Caesar sebagai raja Judea memandangkan tidak ada pilihan lain.

Raja Herod kembali ke Judea selepas diberikan ribuan tentera Legion Rom untuk bersama dengannya untuk menakluk semua kerajaan Judea daripada Antigonus. Bersama dengan Judea ialah jeneral perang Rom yang terkenal dengan kisah cinta Celeopatra dari Mesir Purba pada waktu terkemudiannya. Akhirnnya pada 37 SM, maka Judea berjaya ditakluki oleh Herod. Namun, penaklukan Herod ke atas Judea yang bermula dengan kepungan selama 40 hari itu berakhir dengan tumpahan darah nyawa bangsa-bangsa Yahudi yang dikhianti oleh Herod demi sebuah kuasa.

Herod yang cuba menghentikan tentera Rom yang menyerbu ke dalam Judea tidak dapat berbuat apa-apa kerana Marc Anthony tidak mengendahkannya. Marc Anthony hanya meninggalkan Judea apabila kemusnahan yang cukup membinasakan berlaku pada Judea, meninggalkan Herod untuk jadi raja yang memerintah puing-puing kehancuran. Marc Anthony juga meninggalkan Herod bersama dengan tentera-tentera Rom yang ditugaskan untuk mengawasi Herod.

Selepas berkuasa menjadi raja, langkah pertama Herod ialah mahu mendapatkan pengiktirafan daripada bangsanya sendiri. Lantas, puteri raja dari dinasti yang digulingkannya sendiri iaitu Dinasti Hasmonean bernama Mariamne pada 32 SM. Perkahwinan yang bersifat politik itu adalah dengan harapan perajaan Herod lebih kuat namun bangsanya tetap menolak dirinya menjadi raja.

Ini telah membuatkan Herod perlahan-lahan terjun ke lembah paranoid. Dia mula merasakan bahawa setiap hari, saat, minit dan jam akan ada operasi pembunuhan bakal dijalankan ke atasnya. Lagi-lagi daripada keluarganya sendiri. Jadi, dari sikap paranoid itu, Herod mula bertukar menjadi seorang kejam. Maka, antara benda kejam pertama yang dilakukannya ialah abang iparnya dilemaskan sendiri dalam kolam mandinya hanya kerana dia takutkan Rom lebih berminat untuk menjadikan abang iparnya sebagai Raja Judea.

Lalu pada tahun 31SM, Herod menerima pengkhabaran bahawa Rom terjerumus ke perang saudara antara Marc Anthony dan Octavian Caesar. Pada perebutan kuasa itu, Herod telah berpihak kepada Marc Anthony namun akhirnya Marc Anthony ditewaskan. Ini membuatkan Herod terus mengirimkan surat-surat kepada Octavian, menyatakan taat setianya meski dia pernah satu ketika, membelakangi lelaki itu. Mujurlah Octavian masih berterusan menjadikan Herod sebagai raja di Judea memandangkan tiada pilihan lain yang lebih sesuai pada pandangan matanya.

Selepas peristiwa itu, paranoid Herod makin menjadi-jadi. Isterinya kini mula menjadi mangsa. Awalnya, dia meletakkan para pegawal peribadi untuk mengawasi isterinya, takut yang nanti isterinya akan menuntut takhtanya kalau dia mati nanti. Selepas tu, dia mendengar pula khabar-khabar angin yang disebarkan bahawa terdapat banyak ancaman yang bakal meragut nyawanya. Dia mula bersangka-sangka pada isterinya kononnya isterinya sedang merancang untuk membalas dendam ke atas Dinasti Hasmonean.

Akhirnya, dia mengarahkan agar isterinya dikapak di leher. Ketika kepala isterinya terpisah dari leher, barulah Herod menyedari dia buat membuat kesilapan besar dengan membunuh isterinya hanya kerana sangka buruknya. Maka, Herod mula memasuki fasa meratap, meratip dan menangisi isterinya. Bahkan dia mula mendapat halunisasi yang menampakkan bayangan isterinya menjerit kesakitan ketika meredah koridor-koridor istananya. Untuk mengelakkan halunisasi yang melibatkan isterinya menerjah mindanya pada setiap masa, maka Herod mengarahkan pembinaan kuil agung yang indah sebagai mengalihkan perhatiannya daripada sang isteri yang baru sahaja dia bunuh.

Ketika salah seorang rapat Caesar melawat Judea pada 15 SM, lalu dia jadi kagum dengan pembinaan kuil yang sedang dijalankan oleh Herod tanpa mengetahui bahawa Herod sedang dalam kondisi mental yang paling tak stabil dalam hidupnya. Judea menurut Marcus Agrippa pula dikatakan lebih maju dari kali terakhir ketika dijarah oleh Marc Anthony. Herod seboleh mungkin berlagak normal dihadapan Agrippa sehinggalah Agrippa kembali ke Rom.

Selepas itu, paranoid bahawa keadaan mentalnya yang tidak stabil itu akan disebarkan kepada Rom, maka dia menjadi semakin kejam. Sesiapa sahaja yang bercakap atau merungut atau menunjukkan tanda tidak senang dengan kegilaannya, akan dibunuh. Sekumpulan rabbi dan para pelajarnya ditanam hidup-hidup hanya kerana menjatuhkan patung helang imperial Rom dalam sebuah bangunan di kerajaan Judea. Dia kemudian membunuh dua orang anak sulungnya hanya kerana dia menyangka bahawa mereka berdua sedang merancang plot untuk menggulingkannya.

Pada 4SM, Herod telah jatuh sakit, dan kemudian idea bahawa dia tidak akan ditangisi apabila dia mangkat nanti terus menerjah ke dalam mindanya, terus Herod mengarahkan bahawa setiap bangsawan dikerahkan untuk melawatnya sakit. Kemudian, para bangawan ini diminta dikumpulkan di hippodrome (sejenis binaan yang menyerupai colloseum untuk keraian seperti sarkas). Arah Herod, apabila dia mati, maka para bangsawan itu juga harus dibunuh. Semuanya kerana dia merasakan para bangsawan ini tidak akan bersedih kalau dia mati.

Akhirnya pada tahun yang sama, Herod mangkat juga dalam keadaan menjerit kesakitan yang amat sangat. Dia dikatakan mati kerana kegagalan buah pinggangnya berfungsi. Pada saat kematiannya, dia dikatakan melihat visi isterinya yang tersayang yang dibunuhnya dan diseksa dengan wajah isterinya yang tidak sempurna kerana perbuatannya sendiri.

Mujurlah adik perempuan Herod tidak seperti Herod. Arahan Herod supaya para bangsawan dibunuh kalau dia mati dibatalkan oleh adik perempuannya. Maka seluruh kerajaan ketika itu meraihkan kematian Herod dengan laungan “Herod si gila sudah mati!” Bahkan, dikatakan bahawa keadaan kematian Herod yang menyeksakan itu dikatakan adalah balasan TUHAN ke atasnya yang terlalu kejam sepanjang pemerintahannya.

Rujukan:

John White (2014) All About History: Book Of Historic Leader. Imagine Publishing.


Moraliti Hamba – Dengan Sentuhan Falsafah Nietzsche

Dalam satu karya Nietzsche iaitu On The Genealogy of Morals, adapun moraliti itu terbahagi kepada dua jenis. Moraliti Tuan dan Moraliti Hamba. Moraliti Tuan adalah morality yang ideal dimana moralitinya adalah di luar kerangka baik-buruk sebagaimana Moraliti Hamba.

Moraliti Tuan melihat tindakan berdasarkan kesan baik-buruk sedangkan Moraliti Hamba melihat tindakan berdasarkan niat baik-buruk. Kebanyakan penganut Moraliti Tuan adalah golongan elit dan berpengaruh, di mana merekalah yang cipta kod moraliti bagi penganut Moraliti Hamba.

Sebagai contoh, Tuhan mempunyai Moraliti Tuan, dan manusia dengan Moraliti Hamba. Sekiranya agama itu tidak wujud, manusia akan menganggap aktiviti homoseksual itu bukan benda buruk kerana ianya atas nama cinta, sedangkan ianya adalah buruk menurut Moraliti Tuan. Oleh sebab itulah aktiviti homoseksual dilihat buruk kerana kita yang mempunyai kod Moraliti Hamba adalah berdasarkan pandangan Moraliti Tuan.

Secara abstraknya, moraliti yang disebut di atas bersifat hakikat, absolute dan menyeluruh. Tak salah untuk mempunyai Moraliti Hamba kerana kita sememangnya hamba kepada Tuhan, tapi berlebihan dalam kod moral tersebut adalah teruk (bagi beberapa kes), dan itulah benda yang nak saya sampaikan sekarang. Antara masalah Moraliti Hamba yang paling teruk sekarang ialah Hamba Politik dan Hamba yang Ingat Dia Sentiasa Betul a.k.a Mr. Always Right.

Secara jujurnya, dulu saya adalah seorang anarkis dan rebel, up to the point that saya jadi buta kebenaran, buta fakta dan seterusnya menjadi Hamba Politik. Sehinggalah suatu hari, saya rasa tak kena dengan perjuangan saya. Bermula daripada itu, saya mencari kebenaran di sebalik perjuangan saya hinggalah saya mencapai tahap Moraliti Tuan, dengan membuang emosi dalam melihat dan mencari kebenaran.

Sekurang-kurangnya selepas daripada itu, saya tahu mana yang betul dan mana yang salah, dan saya rasa lebih rendah diri(dalam cara positif) dan kagum apabila dapat berkenalan dengan persona-persona hebat seperti bos JB dan HE yang penuh dengan ilmu. Rata-rata (bukan semua) masyarakat mempunyai Moraliti Hamba Politik. Ciri-ciri utama yang ada pada mereka adalah:

1. Suka berdebat tanpa fakta.

2. Bila bagi fakta, taknak dengar.

3. When all else fails, resort to name calling

Golongan sebegini sangat mengingatkan saya waktu zaman rebel. Too dumb and too immature. Saya tak kisah kamu nak berfahaman politik mana, tapi tolonglah bersikap macam orang bertamadun.

Golongan kedua adalah Mr. Always Right. Yang ni sesiapa pun boleh kena tanpa sebarang jenis bias. Selalu mereka yang macam ni adalah mereka yang telah tinggalkan landasan ilmu. Sebagai contoh, mereka merasakan mereka sahajalah yang betul dan pantang ditegur. Ciri-ciri mereka:

1. Mereka akan berdebat dengan fakta, namun kalau mereka salah, mereka akan pertahankan melalui emosi

2. Bila bagi fakta, mereka akan pusing jauh.

4. Ada kebarangkalian mereka ini akan jadi sangat angkuh, mereka taknak terima walaupun ditegur oleh orang yang lebih berilmu dan teguran yang baik oleh agamawan.

Berikut adalah sedikit klasifikasi permasalahan Moraliti Hamba. Selalunya kalau saya jumpa orang macam ni, saya diam dan tengok je sebab lawak tau tengok orang tunjuk ketidakcerdikan diri sendiri (and yes, saya ni agak sadis dalam menilai orang, sekalipun orang anggap saya ni budak baik).

Apa yang saya boleh kata untuk elakkan daripada bermoraliti Hamba ialah buang emosi apabila berkata-kata tentang ilmu dan benda mustahak. Kalau nak masukkan juga emosi tu, masukkan emosi KESOPANAN. Mereka yang berlebihan ini sangat-sangat mudah dipergunakan oleh golongan Moraliti Tuan yang negatif, sebagaimana mereka (ahli politik) menggunakan emosi rakyat (Moraliti Hamba) untuk memenangkan perjuangan mereka dengan menolak tepi fakta dan hujah yang rasional yang disediakan oleh musuh politik mereka.


Monogatari: Hitagi, Dewa Ketam, Dan Trauma

Anime Monogatari Bersiri adalah anime yang beradaptasi dari light novel Jepun karya Nisio Isin dan diilustrasi oleh Vofan. Ia mengisahkan seorang pelajar lelaki menengah atas, Araragi Koyomi berdepan dengan kejadian-kejadian paranormal sejak dirinya bertemu dengan vampire.

Dalam episode pertama dan kedua anime Bakemonogatari (siri pertama), Koyomi bertemu dengan seorang pelajar wanita dalam kejadian aneh. Koyomi menyambut pelajar itu yang jatuh dari tingkat teratas. Yang anehnya, berat pelajar itu sangat ringan, sepadan dengan berat bulu pelepah. Pelajar bernama Senjougahara Hitagi perasan dengan reaksi Koyomi mengugutnya untuk menyimpan rahsia tersebut dengan stapler. Koyomi berjanji akan menyimpan rahsia itu tapi dengan syarat dia harus ketahui mengapa Hitagi mempunyai berat sedemikian.

Hitagi menyatakan bahawa dia ‘sakit’ disebabkan beratnya diambil oleh Dewa Ketam Pemberat (Omoshi Kani). Kemudian Koyomi membawa Hitagi untuk bertemu dengan seorang kawan bernama Oshino Meme yang mampu selesaikan kes-kes aneh. Setelah mereka bertemu, Meme memberitahu bahawa Hitagi perlu bertemu dengan dewa ketam itu bagi kembalikan berat asal.

Pada malamnya, setelah Hitagi bersiap, Meme membawa Hitagi ke tempat sembahan. Sebelum mereka menyembah untuk menyeru dewa ketam keluar, Meme mengajukan beberapa soalan kepada Hitagi sehingga dia membuka mulut tentang kisah silamnya. Ketika Hitagi masih kecil, ibunya libatkan diri dalam organisasi kult. Keobsesan ibunya akan organisasi itu menyebabkan Hitagi hampir diperkosa oleh ahli-ahli organisasi. Dari situ keluarganya berantakan. Dari situ jugalah dewa ketam hadir mengambil beratnya. Dia rasa bertanggungjawab seterusnya bersedia menghadapi dewa tersebut.

Apa yang Hitagi hadapi adalah dia menghadapi sejenis trauma akibat gangguan seksual dan keabaian ibunya sendiri. Kehadiran dewa ketam sebagai sebuah simbolik kepada trauma eksiden tersebut dan Hitagi harus ketepikan bagi move on dari trauma tersebut. Namun selagi trauma hadir, selagi itu seseorang sengsara untuk hadapi hidup. Ia diterjemah dalam kehidupan Hitagi yang ‘sakit’ kerana beratnya yang terlalu ringan sehingga sukar untuk dirinya bergerak aktif.

Muncul saja dewa ketam, ia menyerang Hitagi. Koyomi cuba membantu namun Meme menghalang tindakan tersebut kerana selain hanya Hitagi saja mampu melihat dewa itu, Meme berkata:

“Biar Senjougahara saja hadapinya sendiri.”

Ini lebih jelas bahawa dewa ketam adalah trauma yang hanya Hitagi ketahui dan hadapi sendiri. Sepanjang berhadapan, Hitagi sedar bahawa dia sendiri bertemu dengan dewa itu dan memohon untuk mengambil memori traumatik tersebut. Akhirnya Hitagi berjaya mengambil memorinya kembali dan move on dengan meminta maaf atas perbuatan ibunya. Beratnya kembali normal semula.

Manusia apabila berhadapan dengan situasi kecemasan akan hadir sistem ‘flight and fight’. Jika melibatkan tekanan psikologi, manusia cenderung untuk melakukan ‘flight’ kerana perbuatan melarikan diri amat mudah dilakukan, namun tidak berkekalan. Apabila ia semakin teruk, maka ‘fight’ harus dilakukan iaitu hadapi sendiri permasalahan tersebut sebagai cara terbaik untuk menyelesaikan konflik psikologi yang mempengaruhi kehidupan.

Konklusi? Senjougahara Hitagi adalah wanita yang kuat.


Dulu Sony Jual Periuk Nasi Eletrik, Tapi Gagal Teruk!

Playstation (PS) keluaran Sony pasti sangat dikenali dan sehingga ke hari ini tiada langsung konsol permainan video mampu menyaingi PS walaupun XBOX cuba mencabar.

Syarikat itu juga terkenal dengan beberapa alatan elektronik seperti televisyen dan siri tefelon pintar XPeria.

Malah hari ini, Sony tersenarai dalam ranking syarikat terbesar Jepun. Persoalannya sekarang bagaimanakah syarikat ini bermula dan adakah bermula dengan industri lain terlebih dahulu? Ayuh soroti artikel ini.

Semua bermula apabila seorang bekas leftenan tentera laut iaitu Akio Morita dan Masaru Ibuka menubuhkan Tokyo Tsushin Kogyo Kabushiki Kaisha (TTK) pada 1946.

TTK bermula dengan mengeluarkan serta menjual periuk nasi elektrik ke pasaran Jepun tetapi gagal begitu teruk. Syarikat itu hanya mampu mencatatkan keuntungan $300 sahaja berbanding modal yang dikeluarkan.

Berita baiknya selepas sahaja berakhir perang dunia pertama, ekonomi Jepun semakin pulih dan TTK mengambil kesempatan untuk menghasilkan produk baru.

Dengan modal yang ada, maka terciptalah pita rakaman berinspirasikan daripada produk Amerika yang mereka lihat di Japan Broadcasting Corporation.

Walau bagaimanapun, permintaan terhadap produk pita rakaman tersebut tetap rendah sehinggalah Ibuka secara tidak sengaja menemui sebuah buku kecil tentera Amerika Syarikat yang terkandung perihal pita rakaman.

Bermula dari situ, pita rakaman TTK mula mendapat permintaan tinggi sehingga diborong oleh Academy of Art di Tokyo.

Pita rakaman ini sekali lagi dikritik oleh pelanggan dan Ibuka telah membeli hak milik transistor daripada Western Electric bagi menghasilkan radio tanpa kabel. Pada tahun 1955, TTK telah mengeluarkan begitu banyak radio transistor.

Produk tersebut telah diberi nama Sony yang berasal daripada perkataan latin iaitu “sonus” bermaksud “suara”. Sejak itu, radio Sony terjual dengan begitu banyak di pasaran Jepun sehingga mendapat permintaan tinggi di Amerika Syarikat.

Jenama Sony yang semakin meningkat membuatkan Morita dan Ibuka menukar nama syarikat menjadi Sony Kabushiki Kaisha pada 1958. Tahun berikutnya, Sony telah membangunkan sebuah televisyen yang akan diperkenal pada 1960.

Dua tahun selepas itu, Sony telah bertindak menubuhkan anak syarikat Sony Chemicals untuk menghasilkan plastik bagi mengelakkan kebergantungan kepada perusahaan lain.

Era yang sama juga menyaksikan para jurutera Sony telah menghasilkan produk berasaskan transistor seperti radio AM/FM dan pita rakaman video.

Syarikat itu juga telah melebarkan sayapnya ke pasaran luar negara melalui anak syarikat Sony Overseas yang berpangkalan di Eropah. Jadi macam mana pula walkman boleh terhasil?

Pada tahun 1979, Morita telah mencipta walkman hasil rausyanfikir rakan kongsinya yang mahu mendengar muzik sambil berjalan di kaki lima. Jadi sebuah pita rakaman kecil dibikin dengan menggabungkannya bersama fon telinga kecil.

Pembangunan walkman hanya mengambil masa sekitar 5 bulan sahaja. Produk tersebut adalah antara legenda terulung Sony dan sehingga ke hari ini nama “walkman” digunapakai bagi menggambarkan peranti seumpama itu.

Bukan itu sahaja, syarikat itu juga sanggup mengambil risiko dengan memasuki pasaran konsol permainan video ketika Nintendo sedang memonopoli.

Sebenarnya, penglibatan Sony ini juga dibantu oleh Nintendo apabila kedua-dua syarikat berkolaborasi membangunkan konsol permainan video baru yang mengabungan grafik komputer dan CD-ROM Sony.

Walau bagaiamanapun, projek tersebut akhirnya dibatalkan pada 1992. Berbekalkan pengalaman daripada kerjasama Nintendo dulu, Sony tekad untuk membangunkan sendiri konsol permainan video.

Dua tahun selepas itu, Sony telah menperkenalkan Playstation generasi pertama ke pasaran Jepun dan Amerika Syarikat. Tanpa dijangka, Playstation telah terjual beratus-ratus unit malah memegang 40 peratus daripada pasaran permainan video dunia.

Secara tidak langsung anak syarikat Sony yang mengendalikan Playstation iaitu Sony Computer Entertainment menyumbang 10 peratus pendapatan perusahaan.

Namun begitu di bahagian lain, Sony telah dilanda kerugian sebanyak $ 2.8 bilion melalui anak syarikat Sony Pictures Entertainment.

Kerugian tersebut langsung tidak mematahkan semangat Sony apabila syarikat itu telah membuat pakatan bersama Intel bagi memasuki pasaran komputer riba melalui VAIO.

Komputer riba ini mendapat sambutan yang menggalakkan walaupun agak perlahan di awal pengeluarannya. Syarikat itu teruskan lagi kerakusannya dengan memperkenalkan televisyen tipis pertama mereka pada 1996.

Bagi mengurangkan kerugian, syarikat itu telah bertindak memberhentikan 10 peratus tenaga kerjanya pada awal milenium. Malah, produk-produk yang kurang laku seperti televisyen analog telah diberhentikan pengeluarannya.

Sony mula fokus kepada produk digital dan Playstation yang memberikan banyak keuntungan kepada syarikat itu.

Kemuncaknya pada 2000 Sony telah merilis Playstation 2 yang menawarkan grafik lebih baik daripada kebanyakkan komputer.

Playstation 2 bukan sekadar konsol permainan video tetapi boleh juga berfungsi sebagai pemain DVD dan miliki kemampuan untuk bersambung dengan internet.

Dengan segala kelebihan yang ada, Playstation 2 telah terjual sebanyak 1 juta unit dalam tahun pertama kemunculannya. Kehadiran Playstation 2  juga bikin Sega kembali ke negeri cacing dan Nintendo masih lagi mampu bersaing walaupun agak semput sedikit.

Beberapa waktu kemudian, Microsoft melalui siri Xbox memasuki gelanggang bagi mencabar dominasi Sony dan Nintendo.

Hari ini semuanya sudah menjadi sejarah apabila Sony menjadi pemain unggul dalam pasaran konsol permainan video melalui Playstation 5. Buktinya, pra-tempah yang dibuka untuk Playstation 5 telah habis terjual dalam masa beberapa detik sahaja.

Jadi banyak pedoman yang usahawan boleh ambil daripada Sony terutamanya ketika awal penubuhan syarikat. Sony sendiri pernah gagal yang terus berusaha untuk hasilkan produk berkualiti tinggi. Kalau jatuh, bangun 1000 kali.

RUJUKAN:

Reference For Business. (2021). Sony Corporation – Company profile, information, business description, history, background information on Sony Corporation.


Dimana Perginya Mahkota Firaun Mesir Purba?

Setiap kali pengkaji Mesir Purba menemui mumia atau artifak, satu barang tidak pernah muncul iaitu mahkota milik Firaun. Tetapi ia digambarkan dalam banyak patung atau lukisan Firaun pada monumen-monumen penting Mesir Purba. Jadi, apa cerita sebenarnya mahkota Firaun ini?

Berdasarkan fakta ketiadaan mahkota bersama mumia Firaun baik di piramid atau Lembah Raja-Raja, hanya satu konklusi yang boleh dibuat. Ia merupakan simbol kekuasaan baginda ke atas kerajaan Mesir Purba, baik pada masa aman mahupun pe.ra.ng semasa hayatnya.

Ini berdasarkan jenis mahkota berbeza yang dipakai para Firaun. Misalnya, Desjret ialah simbol kepada Mesir Bawah, Hadjet (Mesir Atas) dan Psjent ialah gabungan dua mahkota tersebut yang mewakili dua wilayah Mesir di bawah satu pemerintahan Firaun. Sementara Chespresj pula merupakan mahkota yang dipakai Firaun semasa pepe.ra.ngan. Pendek kata, setiap mahkota Firaun mewakili detik penting dalam era pemerintahan mereka.

Mahkota bukan saja dipakai oleh Firaun tetapi para dewa-dewi Mesir Purba. Ini kerana sebelum kemunculan Firaun lebih 5,000 tahun lalu, dewa-dewi merupakan pemerintah pertama bumi berkenaan. Para Firaun seperti Ramses II, Akhenaten dan Tutankhamun merupakan keturunan terpilih dewa-dewi ini dan dipilih untuk meneruskan pemerintahan mereka di Mesir.

Setiap mahkota yang dipakai melambangkan fasa berbeza kehidupan Firaun. Pada akhir hayat baginda, mahkota terakhir atau hiasan  kepala Nemes digunakan sebagai topeng kemangkatan mereka. Dengan hiasan kepala Nemes, ini menunjukkan pengakhiran kehidupan Firaun di dunia ini dan permulaan hidup di alam barzakh.

Hiasan kepala Nemes bukanlah mahkota sebenar tetapi sehelai kain yang digunakan untuk meliputi mahkota dan bahagian belakang kepala Firaun. Dua bahagian kain ditolak ke bawah bersebelahan dengan telinga dan bahagian hadapan bahu. Sementara bahagian belakang kain diikat dalam bentuk tocang berbentuk cincin. Sementara simbol Uraeus digabungkan dengan semua elemen mahkota bagi melambangkan kekuasaan Firaun ke atas tanah Mesir Purba.

Ini sama sekali berbeza dengan lambang Uraeus yang digunakan oleh Tutankhamun pada mahkotanya. Lambang tersebut digabungkan dengan simbol burung hering sebagai simbol dirinya juga seorang dewa. Ini menjadikan Tutankhamun sebagai Firaun yang penting pada zamannya. Ini juga menjadikan baginda satu-satunya Firaun yang menggunakan dua simbol itu pada mahkotanya.

Topeng kemangkatan Tutankhamun diperbuat daripada emas dan sejenis batu permata berwarna biru langit bernama lapis lazuli. Lapis lazuli selalunya diletakkan dalam makam-makam dan kubur-kubur Mesir Purba sebagai peneman si ma.ti di alam barzakh. Ia melambangkan peta atau papan tanda yang dilihat si ma.ti semasa mengharungi alam barunya itu. Penggunaan emas dan lapis lazuli melambangkan kehidupan dan kema.ti.an individu berkenaan.

Hiasan kepala Nemes turut digunakan sebagai cara mengira usia sebenar Firaun. Caranya ialah dengan mengira cincin yang terdapat pada hiasan kepala Nemes sebelum disamakan dengan jumlah tahun matahari semasa hayat baginda. Misalnya, pada tocang hiasan kepala Tutankhamun, ia mempunyai 19 cincin bersamaan dengan usia baginda semasa mangkat iaitu sekitar 18/19 tahun.

Cara sama boleh digunakan pada ukiran patung Firaun Thutmose IV yang kini dipamerkan di Muzium Louvre, Paris. Baginda dikatakan mangkat pada usia 35 tahun. Tetapi cincin pada hiasan kepala baginda mempunyai 32 cincin sekaligus menunjukkan usia baginda semasa patung itu dihasilkan ialah 32 tahun. Kaedah orang Mesir Purba dalam merekodkan kronologi dan usia pemerintah mereka merupakan satu lagi kejutan menarik buat komuniti pengkaji Mesir Purba.

Nota kaki

Uraeus – lambang ular tedung Mesir yang digunakan oleh Firaun pada mahkota mereka sebagai simbol kedaulatan, diraja dan status mereka sebagai dewa-dewi Mesir Purba.

RUJUKAN

Witteveen, W. (2013, 23 Jun). The Crowns of the Pharaohs. Ancient-Origins.


Ratu-Ratu Yang Menggulingkan Dinasti Penjajah Di Mesir Purba

Padang pasir Mesir Purba jika boleh bercakap tentu sekali akan memberitahu bagaimana berkemungkinan setiap incinya pernah berlvmuran dengan d4rah.

Sekitar tahun 1560 S.M., Mesir Purba terbahagi kepada dunia. Di sebelah Utara dikuasai bangsa pendatang iaitu Hyksos yang 100 tahun menundukkan penguasa-penguasa asal Mesir yang dikenali sebagai para Firaun.

Namun semasa pemerintahan Seqenenre Tao, realiti ini telah berubah dengan ketara. Seqenenre mempunyai seorang ibu yang sangat mencintai budayanya. Ratu Tetisheri tidak sama sekali seorang wanita lemah.

Baginda dikurniakan tiga orang anak yang mencetuskan penebvsan maruah Mesir Purba. Selepas Seqenenre, Tetisheri melahirkan dua anak perempuan yang dinamakan Ahhotep dan Sitdjehutti. Menuruti tradisi, Seqenenre berkahwin dengan kedua-duanya.

Perjvangan menentang Hyksos mempunyai harganya. Kerana Ahhotep dan Sitdjehutti kemudian menjadi balu selepas abang/suami mereka terbvnuh dalam suatu pertempvran menentang Hyksos. Sejarah mendapati kepala mereka menerima hent4man k4pak (National Geographic, n.d.).

Namun malang buat Hyksos, kerana Seqenenre bukanlah kepala yang mengetuai misi ini. Cuma Ahhotep menerima kep3dihan kedua selepas anaknya Kamose pun tvmpas pada tangan Hyksos.

Memandangkan Ahhotep sebagai kakak sulung, tradisi mewajibkannya menerajui Mesir Purba ketika anak keduanya masih kecil. Sitdjehutti hanya hidup di sebalik tabir sahaja, apabla Ahhotep dijadikan pemangku raja yang menguasai Mesir Purba.

Tangan Yang Menghayunkan Buaian

Ratu Ahhotep memberikan kualiti kepimpinan yang diperlukan Thebes. Semasa berkuasa, baginda perlu mendapatkan talian h4yat memandangkan Hyksos telah menjalinkan kerjasama dengan Nubia.

Kiranya Thebes dijervt di tengah-tengah, dimana Hyksos meng4ncam daripada utara dan Nubia pula daripada selatan.

Tidak banyak diketahui bagaimana Ahhotep mengendalikan masalah ini secara terperinci.

Namun apa yang dituliskan hanyalah, “bagindalah yang satu-satunya berjaya menjaga tradisi dan Mesir. Baginda menjaga para t3ntera, menjaga Mesir, dan membawa pulang para pelarian dan mengamankan Mesir Utara daripada pemb3rontak (Hyksos)”.

Kembalinya Sistem Firaun

Apa yang pasti adalah, Ahhotep berjaya menjaga Thebes daripada tangan-tangan asing sehinggalah tibanya masa untuk turun daripada takhta.

Kerana Ahmose mencapai usia matang dan sudahpun layak mengambil alih sebagai Firaun.

Apabila Thebes sudah tidak lagi perlukan pemangku, seluruh Mesir bergegar kerana Ahmose meneruskan usaha yang dimulakan ibu bapanya.

Baginda menghormati neneknya Tetisheri dengan membina kvbur kosong di Abydos dimana penyembah-penyembah Osiris menetap. Umumnya Osiris ialah dewa yang menguasai alam barzakh.

Dan Ahmose pun menuruti tradisi lama. Baginda berkahwin dengan adik perempuannya Ahmose Nefertari (lebih mudah digelar Nefertari sahaja).

Nefertari pun mewarisi kecekalan ibundanya Ahhotep selepas menyaksikan pengebvmian ayahandanya Seqenenre.

Sementara Ahmose menguasai Mesir, Nefertari berfungsi sebagai ratu yang menyeliakan keamanan dan keharmonian selepas pep3r4ngan yang panjang.

Malah semasa pemerintahan anak Ahmose-Nefertari iaitu Amenhotep, Nefertari masih lagi bermegahan dengan kuasa politik besar untuk memastikan penyatuan Mesir Purba dikekalkan.

Dan pencapaian Nefertari jauh mengatasi ibundanya, kerana baginda digelar “Isteri Tuhan”.

Bangsa Pendatang Kembali Berhijrah

Selepas kejatuhan Hyksos, bangsa pendatang ini pun berpecah kembali. Thebes menawarkan suatu perjanjian damai dimana Hyksos perlu beredar daripada Mesir Purba.

Jika menuruti, Hyksos takkan diapa-apakan. Dan dipercayai bahawa 240,000 orang beredar begitu sahaja kembali ke Tanah Syam.

Namun penemuan arkeologi mendapati bahawa ramai masih menetap di Avaris, kerana tembikar masih lagi dihasilkan dalam rekabentuk Hyksos sepanjang pemerintahan Firaun semula di Utara Mesir (Bietak, 2012).

RUJUKAN:

Bietak, M. (2012). Hyksos. Encyclopedia of Ancient History. Hlmn 5.

National Geographic. (n.d.). How three rebel queens of Egypt overthrew an empire and gave birth to a new kingdom.


Apa Kaitan Makanan dan Migrain?

Di internet macam-macam jenis makanan, diet, dan tips
kurangkan migrain sampai tak tahu mana satu fakta, mana satu mitos. Kajian
berkenaan migrain dan makanan sebenarnya sudah lama dilakukan sejak puluhan
tahun dan kajian terus dikemaskini dari tahun ke tahun.

Saintis masih belum memahami apakah punca sebenar migrain
dan kaitannya dengan makanan. Banyak hipotesis dan teori dibentangkan tetapi
tidak semuanya terbukti berkesan kepada semua pesakit.

Oleh itu, jika anda mempunyai migrain, tiada cara lain,
perlu bereksperimen sendiri untuk mengenal pasti apakah punca sakit kepala
tersebut. Jom lihat beberapa hasil kajian setakat ini berkenan makanan dan
migrain.

1.  Makanan tinggi garam & MSG

Saintis Jepun cuba mengaitkan sakit kepala dan MSG melalui
kajian sistematik reviu tapi tidak
menemui kaitan yang kuat. Tetapi satu kajian di Amerika dilakukan ke atas
pesakit darah tinggi yang selalu sakit kepala. Diet rendah garam diamalkan
selama 30 hari berturut-turut dan didapati rasa sakit kepala berkurang
sepanjang eksperimen.

Walaupun kajian ini fokus kepada pesakit darah tinggi, tak
salah kalau anda yang ada migrain mencuba diet rendah sodium dan lihat ada tak
perubahan? Dalam masa sama risiko darah tinggi juga boleh dikurangkan.

Ini antara langkah yang patut dilakukan untuk kurangkan sodium dalam diet:

2.  Makanan tinggi lemak tepu

Lemak tepu daripada makanan didapati boleh meningkatkan
hormon prostaglandin. Hormon ini dipercayai memainkan peranan semasa serangan
migrain berlaku.

Jadi, saintis cuba nak kaitan lemak tepu dan serangan
migrain. Setakat ini, ada dua eksperimen berkualiti tinggi yang mengkaji kaitan
diet rendah lemak dan migrain. Kedua-dua eksperimen ini mendapati pesakit
kurang sakit kepala apabila makanan tinggi lemak tepu dielakkan.

Tapi eksperimen ini banyak kelemahannya dari segi kekuatan
bukti. Pendek kata, tidak cukup bukti yang
kukuh bahawa diet rendah lemak mengurangkan serangan migrain.

Tetapi ada baiknya kurangkan pengambilan makanan berlemak
tepu seperti lemak daging, kulit ayam dan makanan bergoreng. Makanan tinggi
lemak tepu meningkatkan kolesterol dan risiko sakit jantung!

3.  Kopi dan coklat

Sebuah kaji selidik yang menarik telah dilakukan oleh
Universiti Malaya pada tahun 2018 berkenaan dengan diet dan migrain. Keputusan
daripada kaji selidik tersebut mendapati
bahawa kopi dan coklat merupakan trigger
migrain yang utama dalam kalangan pesakit migrain di Malaysia.

Sebab akibat (kaitan kopi dan coklat vs migrain) daripada
kajian ini tidak dapat dikenal pasti kerana ia hanyalah kaji selidik (survey). Tetapi satu eksperimen yang
dilakukan di Belanda melaporkan bahawa 90% daripada pesakit dalam eksperimen tersebut
hilang sakit kepala apabila semua sumber kafein dibuang terus daripada diet.
Mungkin anda boleh mencubanya?

Antara sumber makanan yang tinggi kafein ialah:

4.  Ketogenik diet (diet keto) boleh kurangkan migrain?

Apa itu ketogenik diet? Boleh baca ulasan saya tentang diet
ini disini:  https://www.thepatriots.asia/apa-itu-diet-ketogenik/

Ringkasnya diet keto ni berlawanan dengan diet rendah lemak.
Diet ni sangat tinggi dengan lemak, hampir 60-80% makanan dalam sehari adalah
lemak! 10% sahaja karbohidrat.

Saintis berhipotesis bahawa apabila otak kekurangan gula
(daripada karbohidrat), lemak akan digunakan sebagai tenaga. Bila ini terjadi,
aktiviti sel di dalam otak berubah dan dilaporkan serangan migrain akan
berkurang.

Menariknya, eksperimen diet keto dan migrain ini sudah
dicuba sejak tahun 1928 lagi! Banyak eksperimen yang menunjukkan kesan positif. Tapi masalah besar diet ini, ia
sangatlah susah untuk diamalkan dalam jangka panjang!

Siapa sanggup hidup tanpa roti?
nasi? mi? kebanyakan buah pun tak boleh makan! Selain daripada kos yang agak
tinggi, pilihan makanan pun terhad.

Tapi kalau anda nak cuba diet keto, tiada masalah untuk
mengamalkannya dalam jangka masa yang pendek. Cuba selama beberapa minggu,
kemudian perlahan-lahan masukkan semula karbohidrat ke dalam diet seperti
langkah berikut;

Tak salah berikhtiar, tapi jangan sampai memudaratkan!
Dapatkan nasihat pakar sebelum mencuba diet keto.

5.  Diet rendah Tyramine

Pada tahun 1950, saintis menemui hubung kait antara sakit
kepala dan makanan tinggi tyramine. Tyramine merupakan sejenis bahan semula
jadi yang terdapat di sebahagian makanan.

Di dalam badan kita terdapat sejenis enzim khas yang akan
menyingkirkan tyramine di dalam badan. Namun begitu, sebahagian pesakit migrain
didapati mengalami kekurangan enzim ini dan tyramine tidak dapat disingkirkan
dengan efisien.

Tyramine yang berlebihan di dalam badan didapati menyebabkan
sakit kepala bertambah teruk. Tetapi
tidak semua pesakit migraine sensitif terhadap tyramine. Oleh itu, anda
perlu bereksperimen sendiri.

Antara makanan yang tinggi tyramine serta digalakkan untuk
dijauhi adalah;

Untuk mengetahui lebih lanjut tentang senarai makanan dan
amalan diet rendah tyramine, boleh muat turun risalah berikut: Low Tyramine Headache Diet (https://headaches.org/wp-content/uploads/2018/02/237149311-Low-Tyramine-Headache-Diet-from-the-National-Headache-Foundation.pdf)

6.  Kurangkan berat badan boleh kurangkan migrain?

Banyak kajian membuktikan obesiti dan sakit kepala ada kaitan yang kuat! Pesakit yang
mempunyai berat badan berlebihan didapati lebih kerap mendapat serangan migrain
berbanding pesakit yang mempunyai BMI yang normal.

Saintis berhipotesis bahawa ini berpunca daripada lemak
berlebihan di dalam badan. Lemak badan akan menghasilkan protein-protein yang
boleh menyebabkan sakit migrain. Kajian mendapati, apabila pesakit berdiet
sehingga berat badan turun, sakit kepala juga berkurang.

Oleh itu, jika anda mempunyai migrain dan berat badan sudah
terlebih, ada baiknya jika anda berdiet bermula daripada sekarang. Bukan sahaja
serangan migrain berkurang, anda juga boleh mengurangkan risiko darah tinggi,
diabetes dan sakit jantung. Badan pun slim!

7. Sebab-sebab migrain lain yang tidak berkaitan dengan makanan (menurut Kementerian Kesihatan Malaysia)

Jika anda mengalami keadaan di atas, serangan migrain akan
kerap berlaku! Tetapi perlu ingat, sakit kepala itu bukan berpunca daripada
migrain sahaja.

Ramai
pesakit menganggap sakit kepala hanyalah migrain biasa tetapi apabila tekanan
darah diperiksa, sebenarnya mereka telah mengalami tekanan darah tinggi
sehingga perlu mengambil ubat!

Jika anda mula sakit di bahagian leher, dada, otot muka tidak boleh bergerak, atau lemah badan, besar kemungkinan ia serangan STROK atau SAKIT JANTUNG! Pergi ke hospital dengan segera!

Sumber rujukan.

Rumusan kajian berkenaan migrain dan diet:

Orr, S. L. (2016). Diet and
nutraceutical interventions for headache management: A review of the evidence.
Cephalalgia: An International Journal of Headache, 36(12), 1112-1133. doi: https://doi.org/10.1177/0333102415590239

MSG dan migraine

Obayashi, Y., & Nagamura, Y. (2016). Does
monosodium glutamate really cause headache? : A systematic review of human
studies. The Journal of Headache and
Pain,17(1). doi:
https://doi.org/10.1186/s10194-016-0639-4

Kafein dan migrain:

Tai, M. S., Yap, J. F., & Goh, C. B. (2018). Dietary
trigger factors of migraine and tension-type headache in a South East Asian
country. Journal of Pain
Research,Volume 11,
1255-1261. doi: https://doi.org/10.2147/JPR.S158151

Couturier, E., Laman, D., Duijn, M. V., & Duijn, H. V.
(1997). Influence of Caffeine and Caffeine Withdrawal on Headache and Cerebral
Blood Flow Velocities. Cephalalgia,17(3), 188-190. doi: https://doi.org/10.1046/j.1468-2982.1997.1703188.x

Jenis diet dan kesannya kepada migrain (keto diet, low fat diet, elimination diet etc.):

Slavin, M., & Ailani, J. (2017). A Clinical Approach to
Addressing Diet with Migraine Patients. Current Neurology and Neuroscience
Reports, 17(2). doi: https://doi.org/10.1007/s11910-017-0721-6

Keto diet dan kesan kepada aktiviti otak pesakit migrain:

Lorenzo, C. D., et. al. (2016). Cortical functional
correlates of responsiveness to short-lasting preventive intervention with
ketogenic diet in migraine: A multimodal evoked potentials study. The Journal
of Headache and Pain, 17(1). doi: https://doi.org/10.1186/s10194-016-0650-9


Siapakah Ahlul Bayt, Para Sahabat, Tabi’in Dan Tabi’ut Tabi’in?

“اللهم صل على محمد وعلى آله وأصحابه أجمعين”
“Ya Allah, limpahkanlah kesejahteraan ke atas Muhammad (Rasulullah) beserta ahli keluarga baginda dan para sahabat baginda sekaliannya.”

Selawat adalah satu ibadah tuntutan ke atas setiap umat Islam, bahkan kita diwajibkan berselawat sekurang-kurangnya sebanyak sembilan kali dalam ibadah solat yang wajib kita lakukan lima kali sehari. Solawat atau selawat ialah bacaan doa kepada Allah SWT ke atas junjungan Nabi Muhammad SAW dan ahli keluarga baginda. Terdapat juga selawat yang turut mendoakan kesejahteraan para sahabat baginda radhiyallahu ‘anhum (RA). Persoalannya siapakah yang disebutkan “Ahlul Bayt” atau ahli keluarga Rasulullah SAW dan para sahabat baginda? Selain dua golongan tersebut, golongan tabi’in dan tabi’ut tabi’in juga adalah kelompok manusia yang wajar dimuliakan oleh umat Islam kerana mereka adalah para ulama generasi pertama yang mendapat didikan langsung daripada para sahabat dan anak murid mereka. Siapakah keempat-empat golongan manusia tersebut?

Menurut sebuah buku tulisan Tun Suzana Tun Hj. Othman dan Hj. Muzaffar Mohammad yang bertajuk “Ahlul-Bait (Keluarga) Rasulullah SAW dan Kesultanan Melayu,” golongan Ahlul Bayt (Anggota Rumah / Keluarga Rasulullah SAW) merangkumi enam golongan iaitu:

Secara umumnya terdapat dua kriteria utama untuk menentukan seseorang itu termasuk dalam golongan sahabat Rasulullah SAW menurut Imam al-Hafiz Ibnu Hajar al-‘Asqalani:

Kategori para sahabat

Mengikut keutamaan:

Mengikut jumlah periwayatan hadith:

1.Abu Hurairah RA – 5,374 hadith
2.‘Abdullah bin Umar RA – 2,630 hadith

3. Anas bin Malik RA – 2,286 hadith

4. ‘Aisyah binti Abu Bakar as-Siddiq RA – 2,210 hadith

5. Jabir bin ‘Abdullah RA – 1,540 hadith

6. ‘Abdullah bin ‘Abbas RA – 1,660 hadith

7. Abu Sa’id al-Khudri RA – 1,170 hadith

Mengikut kelompok keutamaan dan senioriti:

1.Kibar as-Sohabah (Sahabat besar) – Golongan al-Mubasysyirun bil Jannah, as-Sabiqunal Awwalun.

2. Awsot as-Sohabah (Sahabat biasa)

3. Sighor as-Sohabah (Sahabat kecil) – Para sahabat yang lewat memeluk Islam iaitu dalam tempoh cuma beberapa tahun atau bulan sahaja lagi sebelum kewafatan Rasulullah SAW atau golongan sahabat yang masih kanak-kanak atau remaja ketika kewafatan baginda.

Bilangan para sahabat

Para ulama tidak dapat menentukan secara pasti bilangan sebenar para sahabat kerana bilangan mereka sangat ramai, mencecah ratusan ribu orang menurut para ulama muhaddithin. Kemungkinan bilangan para sahabat paling ramai berkumpul dalam satu-satu masa ketika zaman Rasulullah SAW ialah ketika ekspedisi ketenteraan ke Tabuk dan peristiwa Fathul Makkah yang mencecah puluhan ribu orang para sahabat.

Zaman para sahabat

Zaman para sahabat ialah selepas zaman pengutusan Rasulullah SAW sebagai rasul iaitu pada tahun 610 Masihi sehingga tahun ke-110 Hijrah (sekitar tahun 720-an Masihi). Ini kerana sahabat yang paling akhir meninggal dunia ialah Abu Tufayl ‘Amir bin Wa’ilah al-Laithiy RA yang meninggal dunia di Makkah pada tahun ke-110 Hijrah dalam usia lebih 100 tahun. Walau bagaimanapun, selepas kewafatan Rasulullah SAW, para sahabat bertebaran ke seluruh pelusuk Asia Barat, Asia Tengah dan Afrika Utara menyebarkan dakwah Islam dan membuka wilayah Islam. Oleh itu, berikut merupakan senarai para sahabat terakhir yang meninggal dunia di negeri yang diduduki mereka:

Tabi’in dari segi bahasa bermaksud “orang yang mengikuti (jejak para sahabat).” Tabi’in ialah golongan ulama yang pernah bertemu dan belajar dengan para sahabat Rasulullah SAW serta meninggal dunia dalam keadaan muslim. Mereka tidak pernah melihat Rasulullah SAW sewaktu hayat baginda kerana mereka dilahirkan selepas kewafatan baginda.

Dalam kalangan ulama tabi’in, terdapat tujuh orang yang dianggap sebagai tokoh tabi’in besar atau Fuqoha’ as-Sab’ah (Tujuh Tokoh Ulama Feqah). Mereka ialah Sa’id bin Musayyib (13-94 H), al-Qasim bin Muhammad (36/38-106/108 H), ‘Urwah bin az-Zubair (m. 97), Kharijah bin Zaid (m. 99 H), Abu Salamah bin Abdul Rahman, ‘Ubaidullah bin ‘Abdullah bin ‘Utbah (m. 98 H) dan Sulaiman bin Yasar (34-107 H). Mereka semua penduduk Madinah dan merupakan keturunan para sahabat Rasulullah SAW. Misalnya, ‘Urwah dan al-Qasim adalah cucu kepada Abu Bakar as-Siddiq RA, Sa’id adalah anak kepada seorang sahabat Rasulullah SAW yang bernama al-Musayyib bin Hazn RA, Kharijah merupakan anak kepada penulis wahyu Rasulullah SAW iaitu Zaid bin Tsabit RA, Abu Salamah merupakan anak kepada seorang sahabat baginda yang kaya bernama ‘Abdul Rahman bin ‘Auf RA dan ‘Ubaidullah pula merupakan cucu saudara kepada ‘Abdullah bin Mas’ud RA. Sulaiman bin Yasar merupakan pembantu kepada salah seorang Ummul Mukminin iaitu Maimunah binti al-Harith RA.

Di Makkah juga terdapat para ulama tabi’in yang lain seperti Mujahid bin Jabr (21-104 H), ‘Ikrimah bin ‘Abdullah (25-105 H) dan ‘Ato’ bin Abi Rabah (27-114 H). Ketiga-tiga mereka merupakan pembantu dan anak murid kepada sahabat Rasulullah SAW iaitu ‘Abdullah bin ‘Abbas RA.

Ramai lagi para tabi’in yang terkenal seperti Hassan al-Basri (21-110 H), Muhammad bin Sirin (33-110 H), Wahab bin Munabbih (34-114 H), Sa’id bin Jubayr (46-95 H) dan Ibnu Syihab az-Zuhri (58-124 H).

Ada dalam kalangan para tabi’in merupakan anak dan cucu kepada para sahabat Rasulullah SAW, ada juga berkhidmat sebagai pembantu para sahabat, tetapi mereka semua merupakan anak didik yang selalu mendampingi para sahabat.

Dalam kalangan empat orang imam mujaddid tokoh feqah Ahlus Sunnah wal Jama’ah, cuma Imam Abu Hanifah (80-150 H) sahaja berstatus tabi’in kerana beliau pernah berguru dengan seorang sahabat Rasulullah SAW iaitu Anas bin Malik RA.

Golongan tabi’in boleh dibahagikan kepada tiga kelompok mengikut zaman mereka:

Oleh itu, zaman para tabi’in adalah mereka yang lahir selepas kewafatan Rasulullah SAW (11 H / 632 M) sehingga penghujung abad pertama Hijrah kerana antara syarat utama seseorang ulama itu berstatus tabi’in ialah dia sempat berguru dengan para sahabat Rasulullah SAW.

Dari segi bahasa Tabi’ut Tabi’in bermaksud “mereka yang mengikuti (jejak langkah para tabi’in).” Golongan tabi’ut tabi’in merupakan anak didik para tabi’in yang meninggal dunia dalam keadaan muslim. Mereka tidak pernah bertemu para sahabat Rasulullah SAW kerana mereka dilahirkan selepas zaman para sahabat (selepas abad pertama Hijrah).

Antara tokoh ulama tabi’ut tabi’in ialah Imam Malik bin Anas (93-179 H), Sufyan ath-Thauri (97-161 H), Sufyan bin ‘Uyaynah (107-198 H) dan Imam al-Auza’ie (88-157 H).

Apa keistimewaan dan kelebihan Ahlul Bayt, para sahabat, tabi’in dan tabi’ut tabi’in?

Untuk huraian lebih lanjut berkenaan definisi, kisah, biografi, bilangan, keutamaan dan kelebihan golongan Ahlul Bayt, para sahabat, tabi’in dan tabi’ut tabi’in, rujuk rujukan-rujukan utama yang tersenarai di bawah.

Senarai rujukan:

Ibnu Hibban, Abu Hatim Muhammad, Tarikh as-Sohabah ruwiya ‘anhum al-Akhbar, Beirut: Dar al-Kutub al-‘Ilmiyyah, 1988.

Tun Suzana Tun Othman & Hj. Muzaffar Mohammad, Ahlul Bait (Keluarga) Rasulullah SAW dan Kesultanan Melayu, Batu Caves: Crescent News (KL), 2006.

Mohammad Ali Sya’aban (terj. Mohd. Baqir Mohd. Ali), Kemuliaan Keluarga Nabi S.A.W, Johor Bahru: Perniagaan Jahabersa, 1997.

Mohd. Fikri Che Hussain, Keadilan Para Sahabat di Sisi Ahl as-Sunnah wa al-Jama’ah, Johor Bahru: Perniagaan Jahabersa, 2005.

Syaraf Mahmud al-Qudah, al-Manhaj al-Hadith fi ‘Ulum al-Hadith, Kuala Lumpur: al-Bayan Corporation Sdn, Bhd., APIUM, 2007.

Nuh ‘Ali Salman, al-Mukhtasar al-Mufid fi Syarh Jauharah at-Tauhid, Kuala Lumpur: al-Bayan Corporation Sdn, Bhd., APIUM, 2003.

“Tabi’in: Generasi Hadis yang Kedua,” dalam laman web Darulkautsar, pautan: http://www.darulkautsar.net/darulkautsar-net/hadis-online/lanjutan/rijalul-hadits/tabiin-generasi-hadis-yang-kedua-2.html, diakses pada 29 September 2017.


Kenapa Soviet Gagal Mendarat Di Bulan?

Perang Dingin mendedahkan suatu sisi gelap tentang Amerika Syarikat dan Kesatuan Soviet. Masing-masing takut antara satu sama lain. Rakyat Amerika Syarikat asalnya percaya yang Kesatuan Soviet sangat maju. Mana tidaknya, Soviet berjaya melancarkan satelit pertama dunia iaitu Sputnik 1. Mereka panik menyangka ada jurang teknologi (technological gap) yang mana mereka ketinggalan teruk. Untuk menyejukkan keadaan, kerajaan Amerika Syarikat menubuhkan NASA sebagai pelan tindakan untuk menghantar orang pertama ke angkasa.

Perlumbaan ini pun mereka tewas, dengan pelancaran Vostok 1 yang membawa Yuri Gagarin ke kayangan pada 12 April 1961. Jadi pihak Amerika Syarikat mengatur langkah lebih gila. Mereka ingin mendarat di Bulan pula. Dalam usaha membangun teknologi yang diperlukan, Soviet menjaringkan gol ketiga dengan pelancaran Valentina Tereshkova sebagai wanita pertama ke angkasa.

Namun Amerika Syarikat sudah alih tiang gol dan tidak lagi peduli tentang pelancaran ke angkasa semata-mata. Mereka bertungkus-lumus meletakkan Bulan sebagai sasaran.

Perlumbaan Yang Sangat Dahsyat

Pihak Soviet tidak pernah mengaku mereka ingin ke Bulan. Pertama sekali, mereka bermain tali politik dan menyangka Amerika Syarikat akan gagal. Bulan pada masa itu terlalu jauh dan mustahil. Jadi jika Amerika Syarikat gagal, tentu sekali semangat negara tersebut akan merudum. Pada masa itu, Soviet boleh memintas dan selamba mendarat di Bulan. Jadi sepanjang 1960-an, Soviet membawa gambaran yang Amerika Syarikat sedang berlumba dengan diri sendiri.

Amerika Syarikat pula bijak dan tidak mudah makan umpan. Mereka meneruskan rancangan selepas kegagalan Apollo 1. Namun saban tahun, Soviet pula mula menggigil. Program Apollo yang menelan perbelanjaan AS$25.4 bilion (AS$160 bilion nilai sekarang) semakin berjaya. Dan pada tahun 1969, Apollo 11 meletakkan Neil Armstrong dan Buzz Aldrin sebagai dua orang pertama yang mendarat di Bulan.

Soviet Kejut Harimau Sedang Tidur

Pendirian Soviet asalnya bijak. Jangan kecoh dan pekakkan telinga saja. Radio Moscow menuduh Apollo 11 sebagai, “tanda pembaziran dana yang dirompak daripada rakyat terzalimi hanya demi semangat fanatik.” Sampai sudah kerajaan Soviet hanya berkata, “kami hanya mahu menghantar satelit dan prob robot saja.” Namun para angkasawan Soviet berbeza pandangan. Ambil contoh Vladimir Komarov pada tahun 1966: “aku berani jamin yang Amerika Syarikat takkan berjaya hantar manusia ke Bulan sebelum Soviet.” Dan agensi angkasa Soviet pula lagi lain macam. Senang kata, mereka mahu mendarat di Bulan sebelum tahun 1969.

Dan selepas pembubaran Soviet, siasatan bebas mendapati memang Moscow tergesa-gesa buat program Bulan. Kerana mereka sendiri tidak sangka program Apollo akan berjaya. Jangankan Apollo 11, NASA selamba mendaratkan Apollo 12, 14, 15, 16 dan 17. Kira masuk saja tahun 1973, Amerika Syarikat sudah mendaratkan 12 angkasawan di Bulan. Dan Soviet pula tidak dapat membina roket dan kapal yang betul-betul ampuh untuk mendarat (Little, 2019).

Kehendak Mengatasi Kepentingan

Soviet gagal mendaratkan misi angkasawan atas beberapa punca yang ketara. Pertama sekali, negara ini terlalu aktif bersaing dengan dunia. Kerajaannya mahu menubuhkan sebuah blok globalisme dalam keadaan diri sendiri masih belum terurus. Komunisme pada dasarnya ingin meletakkan hak pada rakyat. Namun secara realiti, ia memupukkan kronisme kronik sampai rakyat terpinggir. Sumber bekalan juga terjejas dengan banyak kedai serba serbi kosong kerana sistem catuan ketara. Sistem ini pula diurus kroni dalam bentuk monopoli teruk (Fitzpatrick, 1999).

Tidak cukup dengan itu, Soviet juga mengagihkan terlalu banyak dana untuk keperluan tentera. Jadi agensi angkasa dinafikan dana penting untuk mencapai matlamat (Siddiqi, 2019). Misi Bulan bukannya satu pelancaran semata-mata. Amerika Syarikat sendiri melancarkan program Apollo secara bersiri. Untuk menjayakan Apollo 11, NASA menguji Little Joe II, Saturn I dan Saturn IB dan Saturn V. Kemudian mereka melancarkan Apollo 1 (gagal), Apollo 6 (juga gagal), Apollo 7, Apollo 8, Apollo 9 dan Apollo 10.

Apollo 11 sekadar menyambung perjalanan berdasarkan apa yang dijayakan Apollo 7-10, ibaratkan naik satu demi satu anak tangga. Semua benda perlu kos. Dan agensi angkasa di Soviet tiada ruangan langsung untuk membuat suatu misi seakan-akan sama seperti ini. Maka tidak boleh dinafikan bahawa kegagalan Soviet untuk mendarat di Bulan adalah kerana kerajaannya terlalu mengejar kehendak… berbanding kepentingan sendiri.

Banyak kepincangan berlaku semasa zaman Soviet yang diceritakan secara terperinci dalam Putin: Tsar Moden Rusia. Dalam buku ini, anda akan tahu tentang masalah dihadapi Putin semasa kecil akibat tekanan ekonomi kerajaan Soviet. Link pembelian Shopee: https://shopee.com.my/The-Patriots-Putin-Tsar-Moden-Rusia-i.238336777.17912981320?

RUJUKAN:

Fitzpatrick, S. (1999). Everyday Stalinism: Ordinary Life in Extraordinary Times. Oxford University Press. Halaman 57.

Little, B. (2019, Julai 11). The Soviet Response to the Moon Landing? Denial There Was a Moon Race At all. History.

Siddiqi, A. (2019). Why the Soviets Lost the Moon Race. The Smithsonian Magazine.


Mo Salah Dapat Undian Tinggi Pemilihan Presiden Mesir

Mohamed Salah Hamed Mahrous Ghaly atau dikenali sebagai Mo Salah merupakan susuk yang cukup dikenali terutamanya dalam kalangan peminat bola sepak dunia. Pemain yang mendapat jolokan ‘Raja Rakyat Mesir’ ini mula menempa nama apabila mewakili pasukan berpangkalan di Merseyside, Liverpool. Namanya mula disebut-sebut peminat pasukannya sendiri mahupun pasukan lawan apabila memecahkan rekod penjaring terbanyak dalam satu musim di liga.

Namun di sebalik kehebatan dan kelincahan beliau di atas padang, Mo Salah dipandang sebagai tokoh masyarakat yang cukup disegani. Beliau juga dianggap sebagai duta agama Islam dalam bidang sukan sebaris dengan nama gah seperti Khabib Nurmagomedov (seni mempertahan diri), Mo Farah (larian jarak jauh) dan Muhammad Ali (Tinju).

Beliau dikenali sebagai seorang Muslim yang menjaga tatacara agama dan sering meraikan gol beliau dengan bersujud. Selain itu, Mo Salah juga sering kali dilihat berdoa sebelum sesuatu perlawanan bermula. Pengurus Liverpool, Jurgen Klopp pernah memberitahu, “ Pemain- pemain Muslim seringkali membasuh badan mereka dalam keadaan yang tertentu. Sebelum dan selepas memanaskan badan”.

Kemungkinan besar kata ‘membasuh badan’ yang diungkapkan oleh pengurus itu adalah berwuduk. Jurgen Klopp juga mengakui pemain-pemain Muslim di Liverpool termasuklah Mo Salah cukup menitik beratkan hal ehwal agama terutamanya dalam solat. Malah di kem latihan mereka ada menyediakan ruang solat bagi pemain-pemain Muslim seperti Mo Salah, Sadio Mane dan Xherdan Shaqiri untuk melaksanakan ibadah mereka.

Impak dan pengaruh yang dibawa oleh Mo Salah cukup besar terhadap dunia. Pada tahun 2019, nama beliau tercatat dalam sebuah majalah tersohor Amerika Syarikat Time sebagai salah seorang daripada 100 manusia paling berpengaruh dalam dunia pada tahun tersebut.

Lebih mengejutkan lagi, satu kajian telah dijalankan oleh sebuah badan imigrasi di England, pengaruh islamophobia bagi kalangan warga Liverpool telah berkurang secara signifikan iaitu pengurangan sebanyak 18.9 %.

Kajian tersebut juga mengenal pasti dalam 15 juta tweet yang dipaparkan oleh peminat pasukan Liverpool, telah berlaku pengurangan melebihi separuh tweet yang memprovokasi agama Islam iaitu dari 7.2 peratus kepada 3.4 peratus. Malah dalam satu nyanyian sorakan yang dicipta oleh penyokong, terdapat satu baris ayat yang bermaksud, “ sekiranya dia menjaringkan lagi, saya akan menjadi Muslim”.

Di Mesir pula, nama beliau tidak perlu diperkenal. Mana-mana rakyat Mesir yang tidak mengenali figura ini bolehlah dikira bukan rakyat Mesir. Poster, mural memaparkan wajah beliau boleh dilihat di mana-mana.

Malah populariti beliau melebihi ahli-ahli politik dan selebriti. Farag Amer, Menteri Belia dan Sukan Mesir pernah memuji Mo Salah dalam sebuah kenyataan, “ Mohamed Salah sangat bermakna kerana beliau merupakan simbol, seumpama Tutankhamun dan bagaikan sebuah piramid”.

Ramai yang tidak sedar tentang betapa ternamanya beliau di Mesir sehingga secara tidak sengaja menjadi salah seorang yang diundi dalam Pilihan Raya Presiden Mesir 2018 meskipun tidak bertanding.

Undian kepada beliau pula bukannya seorang dua tetapi sebanyak  1,762,231 undian mengikut kenyataan tidak rasmi mengalahkan Moussa Mostafa dari parti El-Ghad. Popularitinya melonjak naik apabila menamatkan kemarau Mesir ke Piala Dunia sejak 1990. Beliau disenangi ramai rakyat Mesir kerana telah banyak membantu dalam usaha kebajkan seperti membuka pusat kesihatan dan membaik pulih sekolah-sekolah.

RUJUKAN:

Islamophobia decreases sharply in Liverpool thanks to Mo Salah. https://english.alaraby.co.uk/english/news/2019/6/3/islamophobia-decreases-sharply-in-liverpool-thanks-to-mo-salah

Artikel dikirimkan oleh Arif Haikal untuk The Patriots.


National Character Bangsa Viet

Sempena perlawanan Malaysia-Vietnam malam ini, saja aku nak cerita pasal seteru negara kita — Vietnam.

 Setiap bangsa mempunyai “national character” dia yang unik, atau
“collective psyche”. Macam orang Korea ada “Han” (한), dan
perwatakan/psikologi itu mempengaruhi tindak tanduk bangsa dalam banyak
benda: dari dasar luar, sistem ekonomi, budaya hingga sukan.

Orang Vietnam pula macam mana? Kita boleh “baca” perwatakan/psikologi
bangsa ini menerusi slogan/sorakan rasmi bagi pasukan bola Vietnam: VIỆT
 NAM VÔ ĐỊCH.

 “Vô địch” ialah perkataan pinjaman Cina yang
terdiri daripada dua karakter: 無 yang bermaksud “tiada” dan “敵” yang
bermaksud “lawan”. “Vô địch” bermaksud tiada lawan, invincible,
unbeatable. Dalam Bahasa Cina sebut “wudi”, Korea “mujeok” (무적), Jepun
“muteki” (むてき).

 Tapi tak bolehlah China nak buat slogan
“Zhongguo Wudi”, Korea Selatan nak buat “Mujeok Hanguk” atau Jepun nak
buat “Muteki Nihon”. Sebab tak sesuai.

 Hanya Vietnam saja berani
 mendakwa diri “unbeatable”. Dalam sejarah tak jumpa mana-mana contoh
negara lain yang boleh menewaskan Perancis (1954), Amerika (1960-an) dan
 China (1979) dalam peperangan secara berturut-turut. Badan orang
Vietnam ni nampak je kecil, tapi semangatnya masya Allah.

Penggunaan “vô địch” sebagai slogan bukan sebab nak tunjuk riak: kalau
nak riak diorang sorak je dalam Bahasa Inggeris jadi “Vietnam
Unbeatable” “Vietnam Number One”. Mereka bersorak dalam bahasa sendiri
sebab nak memperingatkan pemain: ingat tak dulu macam mana nenek moyang
kita telah berjaya menundukkan adikuasa dunia walhal kita tidak
mempunyai apa-apa? Itu memberi suntikan semangat kepada pemain mereka
untuk bangun balik selepas jatuh, bertahan dan lawan sehingga ke minit
terakhir.

 Seperti orang Korea, orang Vietnam juga mempunyai
tradisi “heroism” (chủ nghĩa anh hùng). Mereka “menghidupkan”
tokoh-tokoh pahlawan dalam kehidupan harian. Kalau Korea ada Yi
Sun-shin, orang Vietnam ada Trần Hưng Đạo, panglima Dinasti Trần yang
dua kali menewaskan Empayar Mongol pada abad ke-13. Kat mana-mana di
Vietnam mesti akan jumpa jalan bernama Trần Hưng Đạo dan monumennya.

 Heroism ini perkara yang positif, dan sangat penting untuk membina
negara (nation-building). Nasionalisme dan patriotisme ini sangat
bergantung kepada naratif “national myth”, dan pusat kepada naratif ini
semestinya tokoh-tokoh yang merupakan personifikasi nilai-nilai bangsa.

 Indonesia melambak dia punya Pahlawan Nasional, orang Perancis ada Joan
 of Arc (di mana simbolnya “Cross of Lorraine” digunakan dalam gerakan
penentangan pendudukan Jerman di Perancis 1940-1944).

 Kita bukan
 tak ada, tapi kita terlalu kritikal dengan sejarah kita sendiri.
Fenomena “Tuah-Jebat Complex”: penyokong Tuah kutuk Jebat derhaka dan
mencetuskan huru hara, penyokong Jebat pula kutuk Tuah membela pemimpin
bobrok. Gaduh tak habis, hah sambung 500 tahun kemudian.

Semangat “vô địch” membolehkan Vietnam transformed dari medan peperangan
 kepada economic powerhouse dalam masa tak sampai 30 tahun. Penceritaan
sejarah yang positif akan bentuk perwatakan bangsa yang sentiasa ke
hadapan; manakala penceritaan sejarah yang asyik mencari salah bangsa
sendiri, self-hatred dan apologetik akan menghasilkan bangsa yang keliru
 identiti, hilang hala tuju dan hanyut ikut arus masa.

 Jadi, “vô
 địch” lah kau Vietnam, aku yakin sejarah akan berlaku adil pada kau dan
 kau akan dapat tempat dalam sejarah yang kau deserved.

p.s.: ini bukan ulasan bola, aku Malaysian mestilah Selamanya Harimau Malaya.

Wait, Malaya?


Kisah Puaka Patung Berhantu Okiku

Dalam dunia filem seram, satu tema yang kerap muncul sebagai subjek filem ialah patung yang dirasuk hantu. Patung sebegini sentiasa menimbulkan gangguan kepada protagonis termasuk cubaan bu.n.uh atau mencederakan mereka seperti ditampilkan dalam francais filem Child’s Play dan Annabelle. Dan siapa sangka, patung sebegini wujud di sebuah kuil di Iwamizawa, Hokkaido, Jepun.

Mengikut cerita penduduk tempatan, seorang remaja lelaki bernama Eikichi Suzuki membeli sebuah patung di Sapporo sebagai hadiah kepada adik perempuannya yang berusia dua tahun, Okiku. Suzuki membuat pembelian ketika mengikut jelajah pameran maritim yang dibuat di setiap wilayah Jepun. Sebaik saja melihatnya di sebuah kedai, dia tahu itu merupakan hadiah terbaik untuk Okiku.

Di mata kasar, patung itu kelihatan cantik. Berukuran 40 cm tinggi dengan berpakaian kimono, ia sememangnya menarik perhatian sesiapa yang melihatnya. Rambut patung berkenaan berwarna hitam dan digayakan mengikut gaya tradisional okappa. Sementara matanya mampu menawan sesiapa yang melihatnya.

Selepas pameran tamat, Suzuki pulang ke rumah dan menghadiahkan patung itu kepada adiknya. Sebaik melihatnya, Okiku terus jatuh hati dan menjadikannya bukan sahaja sebagai permainan tetapi rakan baiknya. Okiku turut menamakan patung itu dengan namanya seolah-olah menunjukkan patung itu ialah versi kecil dirinya.

Tetapi setahun selepas itu, tragedi melanda seluruh keluarga Suzuki. Pada tahun 1919, Jepun dilanda epidemik demam kuning yang menyaksikan ramai warganya ma.ti akibat penyakit berkenaan termasuk Okiku. Lebih tragis, dia kembali menghadap Ilahi dalam keadaan memeluk patung kesayangannya itu.

Kebiasaannya, apa-apa objek kesayangan si ma.ti akan dikebumikan bersama tuannya. Tetapi berikutan situasi penularan penyakit yang berlaku pada ketika itu, hanya pengebumian ma.ya.t Okiku saja dibuat oleh pihak berkuasa. Patung Okiku kemudiannya diletakkan di altar keluarga Suzuki sebagai kebiasaan mengenang ahli-ahli keluarga yang telah pergi ke alam sana.

Dan sejak itu, bermulalah pelbagai insiden pelik yang membelenggu keluarga Suzuki. Pada satu hari, mereka mendapati rambut anak patung itu semakin panjang melepasi paras bahu. Sudahlah panjang, ia juga kelihatan tidak terurus dan mempunyai warna berbeza.

Pada waktu malam pula, mereka akan bermimpi tentang Okiku dan mendapati anak patung itu berada di sisi mereka pada waktu pagi. Keanehan yang melanda mereka bertambah parah apabila diganggu dengan bunyi bising, suara pelik, bunyi ketukan dalam rumah dan suis dimainkan tanpa diusik oleh sesiapa. Gangguan ini semakin kuat apabila ia menghampiri tarikh ulang tahun kelahiran Okiku dan ulang tahun hari kema.ti.annya.

Tertanya-tanya apa sebenarnya yang berlaku, keluarga Suzuki menghubungi beberapa orang bomoh untuk mencari punca gangguan. Hasilnya, kesemua mereka berpandangan roh Okiku dikatakan terperangkap dalam badan anak patung itu.

Menjelang tahun 1938, keluarga Suzuki berhasrat untuk berpindah ke wilayah lain. Pada ketika itu, mereka sudah menyesuaikan diri dengan gangguan paranormal yang dicetuskan oleh patung Okiku. Bagi mereka, gangguan sebegini merupakan cara bagi si kecil yang telah tiada itu untuk berkomunikasi dengan mereka.

Begitupun, mereka memilih untuk tidak membawa patung Okiku bersama kerana percaya sumber magis patung itu ialah jaraknya dengan kubur anak kesayangan mereka itu. Lalu, keluarga Suzuki meminta bantuan Kuil Mannen-ji di Iwamizawa untuk menjaga patung ini dan menceritakan keanehan yang menyelubunginya.

Pengurusan kuil bersetuju dengan permintaan mereka dan sejak itu, patung Okiku diletakkan di bawah jagaan mereka sehingga hari ini. Dan menariknya, sesetengah dakwaan paranormal yang menimpa keluarga Suzuki turut disahkan oleh pengurusan Kuil Mannen-ji. Ini termasuk dakwaan bahawa rambut patung tersebut semakin panjang seperti rambut manusia.

Selang beberapa waktu, penjaga kuil akan memo.to.ng rambut patung Okiku bagi memastikan ia kelihatan kemas dan cantik. Begitupun, penjaga-penjaga kuil merasa tertanya-tanya sama ada rambut yang tumbuh pada patung itu ialah rambut manusia atau tidak. Bagi menghilangkan rasa ingin tahu mereka, satu sampel dihantar ke makmal untuk dianalisis secara saintifik. Dan hasilnya amat mengejutkan: ia memang RAMBUT MANUSIA!

Selama bertahun-tahun, patung ini semakin dikenali dan terus mencetuskan kekacauan kepada para penjaganya. Patung Okiku dikatakan muncul dalam mimpi penjaga-penjaga kuil dan sesiapa saja yang datang melihatnya. Dan mengikut satu cerita, seorang pelancong hampir jadi gila kerana terkejut melihat gigi persis bayi dalam mulut anak patung itu!

RUJUKAN:

Old City Ghosts. OKIKU, THE JAPANESE HAUNTED DOLL THAT PUTS CHUCKY TO SHAME.


5 Burung Terbesar Di Dunia

Burung datang dari pelbagai jenis, saiz dan lokasi yang berbeza. Ada yang bersaiz besar, kecil, tinggi atau rendah. Ada yang boleh terbang di angkasaraya dengan bebas dan ada juga yang tidak boleh terbang tapi mampu berlari pantas. Walaupun makhluk ciptaan Tuhan ini nampak biasa saja di mata kita tetapi dalam dunia ini, sesetengah burung ini menjadikan dunia kita amat menarik dan unik.

1. Burung unta

Dengan leher yang panjang dan bulu berwarna coklat, ini menjadikan burung unta sebagai burung tertinggi dan terberat di dunia. Bagi burung unta betina, ia boleh mencecah ketinggian enam kaki dan berat sehingga 200 paun. Sementara burung unta jantan pula boleh mencecah ketinggian sembilan kaki dan berat 280 paun. Bebola matanya saja berukuran dua inci dan ia disempadani oleh bulu mata yang panjang menjadikan burung unta pemilik mata terbesar bagi mana-mana binatang darat. Selain itu, burung unta juga memegang rekod sebagai memiliki telur terbesar di dunia. Dengan berat melebihi tiga paun, satu telur burung unta mempunyai berat sama dengan dua dozen telur ayam.

Burung unta tidak boleh terbang berikutan ia lebih berat berbanding spesis burung yang lain. Tetapi ia berkemampuan berlari dengan pantas sehingga mencecah kelajuan 43 batu sejam untuk pecutan jarak dekat atau mengekalkan kelajuan 31 batu sejam pada satu-satu masa. Ini disebabkan dua kakinya yang panjang yang boleh meliputi ruang 16 kaki pada satu-satu masa. Berkenaan mitos burung unta akan menyembunyikan kepalanya dalam pasir bila ia merasa takut, itu sebenarnya mitos semata-mata. Ini kerana burung itu boleh melepaskan diri dari kebanyakan situasi dengan berlari pecut dan menggunakan sayap mereka itu untuk mengekalkan keseimbangan dan mengubah arah larian. Sekiranya itu gagal, burung unta akan menjatuhkan dirinya atas tanah dan kekal diam sehinggalah ancaman tersebut berlalu. Jika kita melihatnya dari jauh, pasti kita menyangka burung unta itu menyembunyikan kepalanya dalam pasir. Itu sebenarnya ilusi optik yang disebabkan oleh kepala dan lehernya yang berwarna pudar serta habitat savana yang berpasir itu sendiri.

2. Great Bustard

Burung Great Bustard dianggap burung paling berat dalam spesis burung yang boleh terbang di udara. Maka tidak hairanlah, mengapa sesetengah pengkaji burung atau ahli ornitologi menggelarnya ‘the flying fortress’ (kubu terbang). Burung ini biasanya mempunyai berat 35 paun tapi dalam satu kes, berat terbesar pernah dicatat Great Bustard ialah lebih 46 paun. Kalau dilihat dari jauh, ia menyerupai angsa tetapi Great Bustard mempunyai kaki yang lebih panjang dan leher yang lebih lurus berbanding angsa. Sementara burung jantan mempunyai berat 30% melebihi burung jantina dan boleh dikenali menerusi dada dan leher mereka yang jelas kelihatan serta ekor mereka yang menegak.

Burung ini hidup dalam habitat padang rumput yang luas lagi terbuka seperti padang Steppe di Eropah dan selatan Rusia. Great Bustard memang diketahui sebagai burung yang pendiam tetapi pada musim mengawan, ia berkemampuan mengeluarkan bunyi yang kuat bila berlawan dengan burung jantan lain untuk mendapatkan burung betina.

3. Big Bird orginal

Jika kita menonton rancangan televisyen PBS Sesame Street, kita pasti akan terhibur dengan telatah Big Bird dan rakan-rakannya. Pasti kita sangka, burung jenis ini tiada dalam dunia hari ini dan dianggap fiksyen semata-mata. Hakikatnya, ada satu burung prasejarah yang pernah menghuni bumi Australia lapan juta tahun lalu. Burung tersebut dikenali dengan nama saintifik Dromornis stirtoni. Ia boleh mencapai ketinggian sehingga 10 kaki dan berat lebih 900 paun, sama dengan berat sebuah granpiano.

D. stirtoni mempunyai paruh yang besar dan luas, sayap yang kontot dan kaki yang panjang dan berotot di mana tapaknya menyerupai tapak kaki huf. Ini menjadikannya pelari laju sama seperti burung unta dan emu pada zamannya. Selain itu, bentuk badannya seperti sudu diliputi dengan bulu-bulu yang tebal. Bagaimanapun, para saintis masih tertanya-tanya apakah makanan kegemaran burung prasejarah itu. Ini kerana menurut ahli ornitologi David Bird, paruh sebegitu memberi petunjuk D. stirtoni ialah haiwan karnivor. Hakikatnya, ia sebenarnya haiwan herbivor yang memakan buah yang berkulit keras dan pod biji benih.

4. Si pengembara albatros

Burung albatros sememangnya dikenali sebagai burung yang mampu terbang pada jarak yang jauh. Ini disebabkan sayapnya yang paling panjang dalam dunia burung dengan ukuran 11 kaki merentasi kedua-dua sayapnya. Dengan berat antara 17 hingga 25 paun dan panjang tiga setengah kaki dari ekor hingga kepala, ia amat membantu burung ini melakukan perjalanan jauh. Menurut Bird, burung ini menghabiskan masanya di Laut Selatan dan diketahui mengelilingi laut berkenaan tiga kali setiap tahun. Dan berdasarkan satu laporan, ia berkemampuan terbang dengan jarak 3,728 batu dalam tempoh 12 hari. Jarak tersebut sama dengan jarak perjalanan dari New York ke Amsterdam.

Albatros makan dengan terjun menjunam dan mengesan permukaan air, tempat sama mereka muncul bila matahari terbenam. Diet pemakanan mereka ialah hidupan laut seperti ikan dan sotong. Adakalanya, burung ini akan mengikut bot-bot nelayan untuk memakan sisa-sisa ikan yang dibuang bot-bot berkenaan. Albatros berkemampuan untuk makan banyak sehinggakan pada satu ketika, burung ini perlu terapung di atas air dan mengunyah makanannya terlebih dahulu sebelum boleh terbang semula di angkasaraya.

5. Moa New Zealand

Jika Australia pernah menyaksikan D. stirtoni merayau di buminya atau lebih tepat, wilayah tengah Australia, New Zealand pula menyaksikan burung Moa pernah menghuni New Zealand satu ketika dahulu. Menurut Bird, walaupun ada sesetengah burung yang sama spesis seperti Moa mempunyai ketinggian seperti ayam belanda, Moa merupakan spesis burung pupus paling tinggi dalam dunia burung. Seperti D. stirtoni, ia juga merupakan haiwan herbivor yang memakan biji benih, buah-buahan, daun dan rumput. Dan untuk membantu proses pencernaan makanan, Moa juga akan menelan batu sebesar empat inci. Burung jantina pula akan membuat sarang dengan mengorek lubang. Selama berjuta-juta tahun, ia merayap di habitat mereka sebelum pupus 600 tahun lalu. Dan ramai beranggapan kepupusan burung ini berpunca daripada aktiviti pemburuan yang dilakukan peneroka-peneroka Polynesia yang meneroka New Zealand ketika itu.

6. Burung falko peregrine

Burung falko peregrine merupakan antara burung falko terbesar di Amerika Utara. Walaupun diakui sebagai antara burung paling laju di dunia, ianya tidaklah selaju burung merganser berdada merah. Bila ia membuat terjunan menjunam, burung ini berkemampuan melakukannya dengan kelajuan 320 kilometer sejam. Burung falko peregrine dewasa boleh dikenali menerusi bulunya yang berwarna biru-kelabu manakala bahagian bawah badannya berwarna putih. Ia boleh membesar antara 14 hingga 19 inci panjang dan mempunyai berat tiga paun. Dengan kuku kakinya yang tajam dan berbentuk cangkuk, burung ini mampu memburu mangsanya seperti burung merpati dan itik. Dan bagi membolehkan menanti masa sesuai untuk menyerang, burung falko peregrine akan menunggu di atas dahan-dahan tinggi.

Namun pada satu ketika, populasi burung itu terancam akibat masalah pencemaran berikutan penggunaan bahan kimia seperti DDT. Ini kerana bahan kimia itu boleh menyebabkan telur burung berkenaan mudah pecah, lebih-lebih lagi sekiranya burung itu duduk di atas telur mereka. Namun terima kasih kepada campur tangan kerajaan terutama perubahan undang-undang alam sekitar, populasi burung falko peregrine kembali pulih dan semakin berkembang. Kini, ia boleh dilihat di mana-mana bangunan tinggi atau pencakar langit seperti menara tangki air dan tebing tinggi.

SUMBER

Zachos, Elaina. (2018). National Geographic. The Biggest Bird That Ever Lived and 5 More Bird Superstars. https://news.nationalgeographic.com/2018/05/birds-superlatives-animals-spd/?cmpid=org=ngp::mc=social::src=twitter::cmp=editorial::add=tw20180824animals-giantbirds::rid=&sf196227815=1


Kesan Batman – Bagaimana Alter-Ego Menguatkan Diri…

Selalunya bila melihat adiwira sama ada dalam komik atau media visual seperti filem atau televisyen, kita tertanya-tanya mengapa individu seperti Oliver Queen, Bruce Wayne atau Tony Stark dapat berlawan dengan yakin dan penuh keazaman. Ia seolah-olah menjadikan mereka kebal walau diasak musuh mereka. Ini menunjukkan mempunyai identiti samaran ada kelebihannya yang tersendiri.

Perkara ini bukan sekadar berlaku dalam alam fiksyen tetapi di dunia sebenar. Buktinya, penyanyi terkenal Beyonce. Dalam satu temubual bersama Oprah Winfrey, beliau mendedahkan mewujudkan alter-egoliti kedua bernama Sasha Fierce bagi membantu mengawal kebimbangan dan menambah keyakinan semasa berada di pentas. Alter-ego tersebut digunakan dari 2008 hingga 2010 sebelum Beyonce merasa bersedia mengawal isu psikologinya sendiri.

Selain Beyonce, suara emas terkenal Britain iaitu Adele turut menggunakan pendekatan sama. Dalam temubual bersama majalah Rolling Stone pada tahun 2011, Adele turut menghasilkan alter-ego sama seperti Beyonce selepas berpeluang bertemu dengannya. Justeru, bila beliau beraksi di pentas, alter-egonya ialah Sasha Carter.

Alter-ego ini membolehkan Adele memberi persembahan terbaik pada tahun pencapaiannya diiktiraf oleh industri seni Barat. Mungkin bagi sesetengah orang, ia sekadar gimik di pentas. Tetapi bagi saintis, penggunaan alter-ego kedua ini sebenarnya merupakan bentuk penjarakan kendiri yang memberi pelbagai kelebihan psikologi kepada pengamalnya.

Rachel White, seorang penolong profesor dari Hamilton College di New York State berkata, “Penjarakan kendiri memberi kita sedikit ruang tambahan untuk berfikir secara rasional tentang sesebuah situasi.” Penjarakan kendiri membenarkan si pelaku mengawal perasaan negatif seperti kebimbangan, meningkatkan kesungguhan dalam menyelesaikan tugasan mencabar dan meningkatkan kawalan kendiri.

Sebarang perubahan walaupun sedikit dari segi perspektif sudah cukup membantu seseorang itu mengawal emosinya. Buktinya, sekumpulan penyelidik mengadakan satu eksperimen di mana peserta diminta memikirkan peristiwa mencabar pada masa hadapan seperti peperiksaan penting mengikut dua cara berbeza.

Satu kumpulan diarah memikirkan peperiksaan secara mendalam dan menggambarkannya seperti berada di dalam dewan peperiksaan. Sementara satu lagi kumpulan diarah melihat perkara tersebut secara jarak jauh seperti lalat yang hinggap pada dinding.

Perbezaan hasil eksperimen amat mengejutkan. Kumpulan yang mengambil pendekatan melihat dari jauh dilihat kurang bimbang bila menghadapi peperiksaan berbanding kumpulan pertama. Penjarakan kendiri meningkatkan kecekapan diri pelaku – pro-aktif dalam menilai situasi dan beradaptasi bagi mencapai matlamat mereka.

Penjarakan kendiri turut membantu pelaku fokus kepada gambaran yang lebih besar daripada terperangkap dengan sentimen semasa. Dan ini turut membantu mana-mana individu yang mengamalkan tabiat kesihatan yang baik. Bagi penyelidik psikologi sosial dari Universiti Minnesota, Celina Furman, penjarakan kendiri merupakan antara beberapa cara kawalan kendiri yang membantu menambahbaik tabiat pemakanan seseorang.

Dan seperti Batman atau Green Arrow, penjarakan kendiri turut meningkatkan keazaman seseorang termasuk dari segi disiplin diri membabitkan kanak-kanak. Ini dibuktikan menerusi satu eksperimen di mana kanak-kanak diuji perhatian mereka dengan menekan butang bar ruang jika melihat gambar keju. Nampak membosankan tetapi responden diberitahu tugas itu penting dan mereka dianggap pembantu yang baik jika melakukannya selama mungkin.

Sebelum itu, responden diajar memberitahu apa perasaan mereka sekiranya tugas tersebut membosankan. Satu kumpulan diajar berfikir “apakah dia sudah bekerja keras?”, kumpulan kedua diajar berfikir dalam konteks orang ketiga (adakah Hana sudah bekerja keras?) dan kumpulan terakhir diajar befikir secara alter-ego fiksyen seperti Batman (apakah Batman sudah bekerja keras?).

Hasilnya sangat mengejutkan. Walaupun kumpulan kedua menghabiskan masa 10% lebih daripada kumpulan pertama, kumpulan ketiga menghabiskan masa sebanyak 13% lebih daripada dua kumpulan berkenaan. Kumpulan ketiga juga dilihat mempunyai fokus dan keazaman yang bertambah sekaligus menambahbaik fungsi eksekutif seseorang itu.

Jadi, bagaimana mahu mendapatkan penjarakan kendiri atau kesan Batman ini? Menurut White, ia boleh dibuat dengan memilih individu berbeza untuk jenis matlamat yang berbeza. Apa saja alter-ego yang dipilih, ia boleh menghasilkan ruang psikologi tambahan yang menjauhkan individu daripada perasaan negatif sambil mengingatkan pelaku tingkah laku mana yang mahu ditiru.

Tidak kira alter-ego siapa yang dipilih, sedikit imaginasi sudah cukup untuk meletakkan kita semua lebih hampir kepada alter-ego impian yang diimpikan kita.

RUJUKAN:

Robson, David. (2020). The ‘Batman Effect’: How having an alter ego empowers you. BBC Worklife. https://www.bbc.com/worklife/article/20200817-the-batman-effect-how-having-an-alter-ego-empowers-you


Generasi Dan Musim-Musim Sejarah

Sebagai seorang yang meminati sejarah, aku
suka memerhatikan tarikh-tarikh dan peristiwa yang berlaku. Apa jua jenis
sejarah, sama ada sejarah politik, perang, ekonomi, pop culture, makanan, cuaca
– semuanya aku layan.

Buku ini bukanlah buku sejarah, tetapi buku
mengkaji generasi. Seperti yang korang perasan ketagihan aku bercerita tentang
generasi (GI, Babyboomers, X, Millennials, Z), aku melihat apa yang berlaku
ketika generasi ini lahir, membesar dan menjadi dewasa.

Dalam buku ini kedua-dua penulis, Neil Howe
dan William Strauss (NHWS) telah mengemukakan hujah bahawa sejarah manusia ni
sebenarnya ada musim.

Seperti juga alam, sejarah juga beredar
mengelilingi masa. Kalau alam ada musim panas, sejuk, bunga, luruh, sejarah pun
begitu juga.

Secara ringkasnya, NHWS telah membahagikan
kesemua generasi-generasi yang ada pada sejarah Anglo-Amerika (kerana mereka
Anglo-Amerika) sejak War of the Roses sekitar 1470 sehinggalah sekarang dan menjangkakan
trend berulang sampai Transformasi 2050, dimana Khairy Jamaluddin berangan jadi
Perdana Menteri pada masa itu.

NHWS membahagikan generasi kepada 4
kelompok orang iaitu Prophet, Nomad, Hero dan Artist.

Dan setiap generasi akan melalui 4 musim sejarah
iaitu High, Awakening, Unraveling dan Crisis.

Sebelum aku terangkan musim sejarah, eloklah aku terangkan jenis kelompok generasi ni. Menurut NHWS, “setiap generasi dipengaruhi sejarah, untuk mempengaruhi sejarah.”

Dalam erti kata lain, generasi membesar
dalam era yang macam mana, akan mempengaruhi cara dia memimpin era bila sudah
dewasa nanti.

Prophet ialah mereka yang suka berfalsafah. Kelompok ini lahir semasa High, menjadi remaja ketika Awakening, menjadi dewasa ketika Unraveling, dan memimpin ketika Crisis. Mereka ini sering bertelagah dan bercanggah pendapat. Pada ketika ini, pemenang pada perang ini akan membawa sejarah ke High. Contoh kelompok ini ialah Babyboomers yang lahir dari 1946-1961. Sebab tu generasi yang lahir masa ni suka dengar lagu deep macam Pink Floyd atau Kopratasa.

Nomad pula mereka yang skeptik semua
perkara, menolak semua fahaman, dan bergerak sendirian. Rebel, tak suka terima
arahan serta ranggi, generasi ini lahir ketika Awakening, menjadi remaja ketika
Unraveling, menjadi dewasa ketika Crisis dan memimpin ketika High. Contoh group
ini ialah Generasi X (1961-1981). Golongan macam ni tak suka mengikut sistem,
sebab tu muzik yang naik pada masa ni ialah muzik melawan macam Rage Against
The Machine atau Tupac.

Hero ialah mereka yang bergerak secara
berkumpulan, dan mereka akan menyerang bak stan K-Pop BTS apabila musuh cuba
melawan. Suka bergerak secara rejimen, sama rata dan attitude suka ke depan.
Suka ikut orang dan skema (terpulang kepada konotasi kau nak fikir). Generasi
ini lahir ketika Unraveling, menjadi remaja ketika Crisis, menjadi dewasa
ketika high, dan memimpin ketika Awakening.

Contoh generasi macam ni seperti
millennials (1982-2000) dan GI Generation (1901-1925).

Artist pula ialah orang yang suka
memerhati, menikmati keindahan, dan berjiwa-jiwa. Golongan ini lahir ketika
Crisis, menjadi remaja ketika High, menjadi dewasa ketika Awakening, dan
memimpin ketika Unraveling. Contoh generasi ini ialah Silent (1925-1941) dan
Generasi Z (kat US dipanggil Homeland Generation) (2000-2020). Sebab tu
generasi yang macam ni (P.Ramlee, The Beatles, Buddy Holly, Elvis Presley etc.)
semua jenis jiwang-jiwang.

Lepas aku dah cakap pasal generasi, aku
cerita pasal musim sejarah pula.

High ialah apabila ekonomi aman, masyarakat
bersatu padu, dan kedudukan kerajaan stabil. Ideologi yang stabil untuk semua
masyarakat. Contohnya dari lepas Perang Dunia Kedua sampai pembunuhan John F
Kennedy (1945-1963). Pada musim ‘high’, konservatif akan menguasai politik
kerana kepentingan masyarakat lebih penting daripada kepentingan individu.

Awakening ialah apabila ekonomi mulai perlahan,
masyarakat mula meragui dan mula bertengkar, kedudukan kerajaan mulai goyang.
Ideologi mula dipertikai. Contohnya zaman hippies dan The Beatles yang
ditubuhkan pada tahun 1963 sampai Ronald Reagan jadi Presiden Amerika tahun
1982.

Unraveling pula ialah ekonomi kembali kuat,
tetapi masyarakat mulai jadi individualistik, sombong, kedudukan kerajaan
semakin luntur di hati masyarakat, dan semua orang dengan ideologi masing-masing.

Contohnya dari zaman album Michael Jackson
Thriller terjual 60 juta unit sampailah Krisis Ekonomi 2008. Pada masa ini
kepentingan individu lebih penting daripada kepentingan masyarakat. Sebab tu
pada zaman 90an dulu ada trend individualistik seperti “I like it my own way”
atau “my life my rules”.

Crisis pula ialah ekonomi merudum jahanam teruk, dan masyarakat mula rasa mahu bersatu untuk memulihkan kembali nilai, dan semua orang tidak mempedulikan ideologi dan bersatu demi bangsa dan negara. Contohnya, sejak 2008 sampai sekarang. Pemenang kepada perang nilai dan ideologi akan pegang kuasa sampai seluruh musim berpusing kembali.

Sebab tu kiri sedang kuat lawan kanan, liberal sedang lawan kuat dengan konservatif, fasis lawan anarkis. Siapa menang dia la tentukan orde dunia. Kalau bangsa tu tak melawan masa Crisis, kena jajah la lagi satu round. Kalau berjaya melawan ketika krisis, maka mereka akan mula memasuki zaman Pax semula.

Setiap musim ni antara 20-25 tahun, dan satu kali pusingan memakan masa 80-100 tahun, dipanggil saeculum. Sebab tu perhatikan tarikh-tarikh ketika membaca buku sejarah, muzik dan pop culture. Musim moral. Semua ni bermusim.


Seorang Diri Bukan Bermakna Kesunyian

Siapa di sini biasa dan suka makan seorang diri?

Membeli belah seorang diri?

Menonton wayang seorang diri?

Penulis sendiri biasa makan seorang diri dan berjalan seorang diri. Menonton wayang seorang diri tak pernah buat lagilah, hehe. Tapi penulis memang biasa buat kerja seorang diri.

Ramai kawan-kawan di media sosial ingat penulis ni seorang yang ekstrovert kerana aktif dalam pelbagai aktiviti dan berani memberikan pendapat dan bercakap, namun penulis sebenarnya seorang yang ambivert, kombinasi ekstrovert and introvert. Seorang yang boleh bersosial dalam kumpulan besar dan bercakap dalam kalangan orang ramai, kemudian selepas beberapa jam, balik ke rumah duduk seorang diri menonton drama TV bersiri sambil makan.

Itu waktu single-lah, sekarang sudah kahwin, payah sikit nak buat tapi penulis masih perlukan ‘me time’ untuk ‘recharge’.

Masih terdapat banyak persepsi umum yang berpendapat bahawa jika mereka ternampak orang itu berjalan seorang diri di pusat membeli belah dan makan seorang diri, maka orang itu kesunyian dan mereka ini patut dikasihani.

Betul ke?

Kajian sebenarnya mendapati bahawa kesunyian itu tiada kaitan dengan seorang diri. Anda boleh berasa sunyi dalam lingkungan jumlah orang yang ramai di sekeliling anda. Anda boleh rasa sunyi dalam pertemuan keluarga sewaktu Hari Raya, anda boleh berasa sunyi dalam pertemuan rakan-rakan sekolah sekelas.

Mengapa seseorang itu boleh berasa sunyi?

Itu kerana hati mereka yang rasa kosong. Boleh jadi ada masalah keluarga, isu dengan rakan sepejabat, tidak rapat dengan Tuhan, ada masalah kesihatan mental, baru putus cinta dan sebagainya! Perasaan sunyi boleh dirasai bila-bila masa, walaupun sewaktu dalam pelukan orang tersayang, sewaktu sedang berada dengan ibu bapa dan ahli keluarga, sewaktu sedang bermseyuarat, makan dan menonton wayang. Justeru itu, perkaitan seorang diri dengan sunyi itu amat salah. Perasan sunyi bukan sahaja boleh dirasai oleh orang bujang, namun orang yang sudah berkahwin, yang mempunyai anak, mempunyai keluarga yang penyayang sekalipun, boleh berasa sunyi.

Kerana sunyi itu tiada kaitan dengan keadaan fizikal kita seorang diri, namun lebih kepada dalaman, hati dan mental.

Generalisasi ini biasanya disebabkan faktor budaya dan sejarah. Biasanya seseorang yang berfikiran terbuka, banyak membaca, mengembara dan bergaul dengan pelbagai jenis manusia tidak akan berfikiran sempat seperti ini.

Ada segelintir orang yang suka bergerak seorang diri, lebih mudah, tidak perlu menunggu orang lain, banyak keputusan boleh dibuat pantas dan lebih bebas. Bagi pembaca buku sebagai contohnya, biasanya mereka suka membaca seorang diri kerana lebih tenang dan tiada gangguan. Ada orang suka makan seorang diri kerana bebas memilih makanan yang disukai dan tidak perlu menunggu orang lain. Pendek kata, keadaan seorang diri itu lebih memberi kepuasan dari segi kebebasan, kata mereka.

Namun ada beza orang yang sentiasa berseorangan dan seorang diri sekali sekala melakukan aktiviti ya. Penyendiri (loner) itu orang yang sentiasa bersendiri, berseorangan, yang tiada kehidupan sosial. Itu berbeza dengan orang yang suka, lebih gemar dan sekali sekala berseorang diri. Ada saja orang yang suka berseorang diri namun mempunyai kehidupan sosial yang sihat, membuat aktiviti seperti pergi ke kelas senaman dengan rakan-rakan dan sebagainya.

Jadi, persepsi bahawa berseorang diri itu bermaksud orang itu sunyi adalah tanggapan yang salah. Harapnya selepas ini kita boleh didik ahli masyarakat agar tidak mudah melemparkan generalisasi berat sebelah jika kita ternampak seorang wanita makan seorang diri sambil melihat telefon bimbit ya!

Bacaan lanjut:


Munshi Ibrahim: Penulis Dan Perawi Hikayat Melayu

Ini ialah Ibrahim bin Hakim Long Fakir. Lahir pada 1780, beliau bekerja sebagai seorang penulis, penterjemah dan penyalin karya-karya Melayu. Meskipun berasal dari keluarga yang kaya, dengan bapanya sendiri merupakan pedagang dari Selatan India, kecintaan beliau kepada karya-karya Melayu menjadikan beliau mengabdikan diri demi tugasnya.

Beliau bekerja dengan Stamford Raffles sejak 1806, turut menulis dan merekod catatan harian majikannya dalam siri penjelajahan Stamford Raffles sejak mula Raffles tiba di Pulau Pinang sekitar 1805. Abangnya Ahmad bin Hakim Long Fakir pula bekerja dengan seorang Inggeris bernama Robert Scott, untuk tujuan yang sama.

Dr. John Leyden, mentor kepada Raffles mencadangkan supaya Raffles mengumpulkan sejumlah penulis-penulis Melayu yang berkelayakan untuk menulis dan menyalin semula hikayat-hikayat, bahan penulisan dan karya-karya Melayu untuk dijadikan salinan bagi dibawa pulang ke England.

Dr Leyden memang mengagumi pengkisahan dalam karya-karya Melayu secara umum. Nilai pengajaran dan ilmu yang disampaikan di dalam hikayat-hikayat Melayu sentiasa di hati beliau sebagai seorang akademia. Ini ialah Leyden yang kita kenali kerana susunannya untuk Sejarah Melayu.

Atas nasihat Dr Leyden tersebut, pada 1806 Raffles telah menggaji sehingga 6 orang penulis untuk bekerja dengannya bagi tujuan tersebut, dengan salah seorangnya ialah Ibrahim.

Pada 1810, Ibrahim mengikut majikannya berkelana di Kolkata. Dalam satu majlis anjuran kerajaan British di sana, Ibrahim dipertemukan oleh Raffles dan Dr John Leyden dengan Maria Graham, juga seorang penulis dan juga pengembara. Dalam catatannya yang bertajuk Journal of a Residence in India’ yang ditulis pada tahun 1812, Maria atau digelar juga sebagai Lady Callcott ada menulis;

“Di dalam kumpulan pengembara yang memiliki pelbagai watak dan peranan ini, terdapat seorang munshi Melayu seperti yang diperkenalkan oleh Dr Leyden.”

Maria kemudiannya mengabadikan pertemuan mereka dengan satu lukisan potret Ibrahim.

Di dalam potret ini diberi keterangan bahawa Ibrahim ketika itu berusia 30 tahun, digambarkan sedang duduk bersila dan memakai destar, berbusana lengkap juga bersarung, semuanya diperbuat kain dari kain jenis pelikat India. Beliau padanya juga mengenakan pending buat sisipan keris, sambil beliau memegang bekas tembakau yang diperbuat dari perak.

Beberapa karya disalin Ibrahim telah ditemui tersimpan rapi di India Office Library milik Leyden pada 1824. Karya-karyanya adalah seperti berikut; Hikayat Parang Puting, Hikayat Mesa Tandraman, Hikayat Isma Yatim, Syair Silambari, dan satu karya yang didatangkan bersama syair ini iaitu Syair Surat Kirim Kepada Perempuan.

Untuk rekod, abangnya Ahmad pula ada menulis Hikayat Perintah Negeri Benggala semasa berkelana di negeri itu bersama majikannya juga pada 1810.

Adalah dipercayai, sebenarnya masih terdapat banyak lagi manuskrip dan karya penulis dan perawi-perawi, munshi-munshi Melayu yang mengabdikan diri menulis semula hikayat-hikayat Melayu yang penuh pengkisahan tentang cara hidup, urus tadbir dan keagungan Melayu yang tersimpan rapi di British Library.

Banyak lagi manuskrip- hikayat dan catatan pengembara Melayu terdahulu berada dalam simpanan British Library, meronta-ronta meminta digali dan dikaji oleh anak-anak Melayu sendiri. Semuanya belum dirungkai dan didigitalkan supaya dapat dikongsi semua.

Tarikan eksotik karya-karya Melayu dan hikayat-hikayat yang menjadi naratif sosial Melayu suatu ketika dahulu pastinya sangat mengasyikan para intelektual dan akademia Barat, sehingga mereka sanggup menggaji dari kalangan Melayu sendiri untuk membantu mereka mengumpulkan semua karya-karya bersejarah ini.

Dalam segenap dosa penjajahan dan penjarahan kuasa-kuasa besar eropah suatu ketika dahulu ke atas tanah Nusantara dan bumi Melayu ini, biarpun perit dan pahit untuk diakui, tindakan mereka mengabadikan cerita-cerita hikayat dan dokumen-dokumen bertulis Melayu sejak sekian lama semasa selama mereka bertapak di Tanah Melayu adalah sesuatu yang tidak dapat kita nafikan. Dengan keupayaan dan kepakaran mereka menyimpan dan mengumpul (sekalipun mungkin merampas dan menjarah) di perpustakaan dan arkib-arkib mereka, ia membenarkan kita untuk terus mengkaji dan menatap tinggalan bangsa kita yang terdahulu.

Sedih berbaur marah, tidak dapat menyamai betapa syukurnya semua ini masih ada yang terselamat dan dijaga dengan baik selayaknya walaupun pada tangan orang lain.

Sememangnya, ini adalah cabaran yang ironi sekali. Sejak sekian lama bangsa asing mengagumi pengkisahan Melayu dalam himpunan hikayat, kisah-kisah cinta serta syair dan gurindam selokanya, sambil melagukan ‘panggilan’ buat kita yang masih belum cukup mendalami dan menghargai tinggalan terdahulu, yang merupakan sebahagian dari diri kita sendiri.

Jadi, apa yang kita tunggu lagi?


Liberal Tulen VS Liberal Jadi-Jadian

Ada satu trend yang menimbulkan kegelisahan dalam kalangan masyarakat hari ini. Trend satu kelompok manusia yang menggelar diri mereka pejuang hak asasi dan liberal. Kelompok sebegini melihat diri mereka sebagai penyelamat masyarakat dan mahu melaksanakan aspirasi perjuangan dalam masyarakat walaupun ia bertentangan sama sekali dengan pegangan dan fahaman yang didukung kelompok majoriti hari ini. Persoalan sekarang, apakah mereka benar-benar pejuang liberal dan hak asasi seperti yang dicanang atau mereka hanya peniru semata-mata? Mari kita lihat.

1.) Pendukung hak asasi manusia.

Kelompok berfahaman liberal sebenar tidak akan berdiam diri bila melihat hak asasi manusia dicabuli. Ini kerana pada mereka, hak asasi manusia ialah sesuatu yang suci dan harus dipertahankan sebaik mungkin. Bila mana ianya dicabuli, ia menandakan kerosakan pada nilai moral manusiawi dan harus ditentang sebaik mungkin bagi mengelak pencabulan tersebut berulang. Bagi kelompok liberal yang wujud hari ini, mereka memilih bulu tentang hak asasi siapa yang harus dipertahankan.

Sekiranya ia dapat menarik perhatian dunia dan berbaloi jadi bahan utama berita di kaca televisyen, tetuang radio atau di dada akhbar atau portal media, maka ia berbaloi untuk dipertahankan walaupun ia mengundang sindiran dan kritikan orang ramai. Namun andai ia dilihat tiada nilai propaganda yang boleh meningkatkan lagi kesedaran tentang aspirasi perjuangan mereka, maka isu-isu kemanusiaan yang membelenggu dunia seperti isu kebuluran di Yaman atau penindasan rejim Zionis ke atas warga Palestin, ia akan dipandang sepi.

2.) Menganggap kerajaan sebagai ‘necessary evil’ untuk mempertahankan kebebasan individu.

Satu perkara menarik berkenaan liberalisme ialah pendukungnya berpandangan kerajaan harus berperanan sebagai perisai untuk melindungi kebebasan individu tetapi pada masa sama, tidak terlalu keras sehingga dianggap menindas dan mengetepikan kebebasan individu. Pada mereka, kebebasan individu ini penting kerana setiap individu berhak menentukan pilihan mereka dalam sesuatu keputusan.

Tetapi pada masa sama, jika mereka merasakan pilihan yang dibuat mengancam kebebasan individu di sekelilingnya, maka kerajaan perlu campur tangan bagi memastikan individu yang berfahaman radikal dan ekstrem ini tidak lagi menjadi ancaman kepada individu, keluarga, masyarakat dan negara.

Namun dalam situasi hari ini, kelompok yang mengaku diri mereka pendukung liberal tidak lagi melihat kerajaan sebagai ‘necessary evil’, sebaliknya menganggap kerajaan yang punya pendirian, bertentangan dengan mereka sebagai kejahatan yang perlu dihapuskan. Pada kelompok sebegini, kerajaan sedemikian tidak ada pendirian moral dan tiada kelayakan untuk memerintah. Dan mereka merasakan, mereka paling layak untuk mengisi peranan ‘necessary evil’ mengikut acuan mereka sendiri.

3.) Mengangkat prinsip manusia berfikiran rasional.

Liberalisme melihat manusia sebagai makhluk yang mampu berfikiran rasional dan boleh menyelesaikan sesuatu konflik melalui kompromi dan rundingan. Pada mereka, logik solusi terbaik bila berhadapan dengan konflik kerana logik membolehkan manusia melihat sesuatu perkara secara objektif dan bebas daripada unsur bias. Namun, kelompok ‘pejuang’ liberalisme ini tidak mampu bersikap objektif dan rasional seperti yang dinyatakan oleh orang-orang sebelum mereka seperti Voltaire dan Robespierre, lebih-lebih lagi dalam isu-isu sensitif.

Pada mereka, mereka melihat diri mereka lebih besar daripada kelompok majoriti dan menganggap diri mereka penguasa moral terunggul walaupun hujah-hujah mereka sama sekali bertentangan dengan pegangan dan fahaman majoriti. Bila mana mereka merasakan autoriti mereka tercabar, mereka tidak melawan menggunakan logik dan fakta, mereka menggunakan hujah-hujah falasi yang meloyakan tekak dan menyerang peribadi individu yang tidak sefahaman dengan mereka.

4.) Liberalisme mengangkat kebebasan beragama.

Liberalisme sebenar mengangkat kebebasan beragama dan melihat mana-mana individu atau kumpulan yang menghalang kebebasan beragama sebagai pentaksub yang menolak toleransi dan kepelbagaian dalam masyarakat. Ini kerana pada mereka, menjadi hak bagi mana-mana individu mengamalkan agama dengan bebas tanpa sebarang diskriminasi atau prejudis. Jika wujud sebarang bentuk halangan untuk mengamalkan agama, walaupun sebesar hama, ia menandakan diskriminasi atau prejudis kepada agama tersebut sekaligus mewujudkan suasana kurang sihat dalam masyarakat. Bila ianya dibiarkan, ia akan mewujudkan ketidakadilan, penyebaran fahaman radikalisme dan dogma perkauman tidak bertempat sehingga menyebabkan sesebuah masyarakat berpecah dan merosakkan nilai ekonomi, sosial dan politik sesebuah tempat.

Bagi pengamal kononnya liberalisme ini, kebebasan beragama tidak menjadi tumpuan utama mereka kerana ia sama sekali tidak menyumbang apa-apa kepada aspirasi perjuangan mereka. Bagi mereka, kebebasan beragama versi mereka ialah melihat kelompok majoriti menerima kebebasan versi mereka walaupun ia dianggap mencabuli sama sekali prinsip asas kebebasan. Dan mereka mahukan manusia melihat pengamal kebebasan sebegini sebagai kompas moral dalam kehidupan seharian. Dan kelompok liberal jadian ini juga tidak segan-silu menjadikan agama sebagai bahan tunggangan dalam kempen mereka sekiranya ia bersesuaian dengan naratif perjuangan.

5.) Liberalisme dan demokrasi.

Penyokong liberal sebenar menjunjung prinsip demokrasi. Pada mereka, prinsip demokrasi harus dihormati kerana pada ketika itu, ia menunjukkan keupayaan mutlak individu dalam membuat keputusan paling penting, menentukan siapa yang bakal memerintah dan mentadbir mereka. Cara ini dicapai dengan menganjurkan satu pemilihan pada tempoh tertentu di mana kerajaan dan pemimpin dipilih melalui undi majoriti popular. Prinsip ini harus dihormati semua walaupun sekiranya keputusan tidak memihak kepada mereka. Penyokong liberal berpandangan ia merupakan keputusan dan pilihan individu yang bebas dari unsur bias.

Namun dalam suasana dunia hari ini, walaupun ramai secara umum menyokong liberalisme dan demokrasi, tetapi pada masa sama, mereka juga membakulsampahkan prinsip tersebut sekiranya keputusan tidak memihak mereka. Tidak seperti John Locke dan John Adams yang ragu-ragu tentang keupayaan pemilihan individu tetapi tetap menerima demokrasi, kelompok liberal jadian ini melihat kekalahan calon atau parti mereka sebagai tanda kematian demokrasi. Mereka menganggap proses demokrasi tersebut tercemar, kotor dan bias.

6) Liberalisme menjunjung kebebasan memilih individu.

Asas kepada liberalisme ialah kebebasan memilih itu sendiri. Tanpa adanya kebebasan itu sendiri, apa erti sebuah liberalisme? Pada pendukung liberalisme, kebebasan memilih itu yang mendefinisikan manusiawi dan apa impak pilihan mereka pada setiap aspek kehidupan. Walaupun pilihan individu ini kadang-kadang membuatkan manusia menggaru kepala, punya tanggapan berbeza padanya atau melihat dengan penuh minat, kita harus hormati kerana itu yang menjadikan dirinya manusia dan apa yang dipilih itu bersesuaian dengan kehendak dirinya. Namun, tidak seperti penyokong liberal sebenar, liberal jadian ini menolak sama sekali kebebasan memilih ini.

Pada mereka, mereka ada autoriti moral untuk mempersoal pilihan yang dibuat walaupun benda tersebut bersifat remeh atau berkait secara langsung dengan fahaman atau agama individu tersebut. Mereka bukan saja memperlekeh individu yang buat pilihan berbeza dengan mereka. Bahkan, mereka menganggap individu sebegini tidak ada pendirian moral seperti mereka dan tidak layak dijadikan kompas moral atau contoh teladan kepada manusia lain di luar sana, walaupun individu tersebut hanyalah seorang kanak-kanak atau orang kelainan upaya (OKU). Bagi mereka, orang-orang sebegini hanyalah tempelan saja dan tiada suara dalam menangani konflik moral seharian.

Akhir kalam, saya sudah tunjukkan apa beza liberalisme dan kelompok yang mengaku diri mereka pendukung liberal. Soalan cepu mas, masihkah anda rasa liberalisme masih wujud bila menonton tajuk utama di televisyen, portal media atau dada akhbar? Anda tentukan.

Sumber:

Harry K. Girvetz, Richard Dagger, Kenneth Minogue, Terence Ball, Politics, Liberalism, Britannica, https://www.britannica.com/topic/liberalism

Marc D. Stern, Is Religion Compatible with Liberal Democracy, http://www.trincoll.edu/depts/csrpl/religion%20and%20liberal%20democracy/relibdem.htm